text:
Twese – “Yooh? Ihangane disi!”
Mireille – “Mukuru wanjye yakomeje kuntekerereza byose nanjye nubwo amarira yari menshi ariko amatwi yo narayamuteze, akomeza kumbwira ngo:
“Iryo joro gutora agatotsi byari bikomeye, najyaga gushyirwayo ngashiguka noneho nakwitegereza ababyeyi banjye bakumbaguritse ku kirago n’uruhinja rw’umunsi umwe gusa ari rwo wowe agahinda kakanshengura bikaba ibindi bindi.
Muri iryo joro niho natangiye gukeka ko uko biri kose ubuzima bwacu buri mu kaga, natangiye kwibuka ukuntu twari tubayeho neza kuva kera, nongera kwibuka bya byishimo byahoze mu muryango wanjye, agahinda karanyegeka sinamenye igihe nasinziriye.
Betty – “Oooh my God!”
Mireille – “Yakomeje kumbwira ngo: “Icyo gihe bankanguye mu ruturuturu ndebye nsanga Papa na Mama batigeze batora agatotsi. Mama yari ari kukonsa Papa yicaye impande ye ari kukwitegereza, tukiri aho twumva umuntu ukubise urugi turikanga, akinjira tubona ni Saidi Papa yari yarabyariye umwana muri batisimu.
Yari yahindanye bidasanzwe, imyenda ye yuzuye amaraso, amaze kutwitegereza arimyoza, ahita yongera arakinga. Akimara kugenda nahise mbaza Papa nti: “Papa Saidi ko mbona yarakaye akaba yanahindanye, bite?”
Mama yahise ansubiza ngo: “Humura mwana wanjye, Saidi ureba ni inshuti ya Papa wawe ntuzi ko yamubyariye umwana muri batisimu se? Dore n’ejo bundi yanamugabiye inka, wasanga avuye kumbagira agakwavu ngo nsome ku gasupu nk’umubyeyi wibarutse!”
Mama akivuga gutyo nahise nongera ndamwitegereza, nitsa umutima ndamubaza nti: “None se Mama, niba Saidi ari inshuti ya Papa kuki twihishe hano?”
Ako kanya Papa yahise ambwira ngo: “Mwana wanjye tuza, kuba turi hano ni ishyano ryagwiriye umuryango, ubu turi gushakishwa uruhindu kandi ntabwo ari amahoro ahubwo ni ibyago, ntiwabonye ko twaje duhunze igihiriri cyaje gitera amabuye mu rugo? Ngaho ihangane ureke kurira, si byo?”
Akimbwira gutyo nahise mubaza nti: “None se Papa, byagenze gute? Twakoze iki se? Ni mu rugo iwacu gusa se cyangwa hari n’abandi?”
Mama yahise ambwira vuba ngo: “Subiza agatima impembero mwana wanjye, ntiwabonye n’abandi birukaga bikoreye ibyabo? Humura ariko Imana iri kumwe natwe.”
Mama akimbwira gutyo koko nagaruye agatima dukomeza kuguma aho bigeze nko mu masaha ya saa sita twumva umuntu ukomanze ku rugi akingura gahoro tubona ni umugore wa Saidi.
Yari afite isahani iriho ibiryo bicye, amaze kubitereka aho aratwitegereza neza aravuga ngo:
“Mwihangane musaranganye ibi ngibi kuko ibyo nari nababikiye Saidi amaze kubiha abo bari gukorana, ibyo ni byo basigaje.”
Mama yahise amubwira ngo: “Nuko nuko urakoze Imana iguhe umugisha, n’utu tubonye turadushimye.”
Isaro – “Mana yanjye wee! Mirei, sha komera ni ukuri.”
Mireille – “Mukuru wanjye yarakomeje arambwira ngo: “Papa yahise abaza umugore wa Saidi ngo: “None se Saidi ari gukora akahe kazi ko nabonye aje yahindanye?”
Umugore wa Saidi yahise atangira gutitira atangira gutegwa mu magambo asubiza Papa ngo:
“Nawe urabaza koko? Ahubwo nari nje kubaburira ngo mushake ahandi muhungira kuko mwicaye ku mugongo w’inzoka y’ubumara iryana, nibitaba ibyo isaha ku isaha irabaruma.”
Umugore wa Saidi amaze kuvuga gutyo Papa yarashigutse atangira kwahagira cyane atwitegereza agize ngo amubaze ibyo ari byo ahita akingura umuryango arigendera.
Amaze kugenda Papa yahise afata ibiryo yari azanye arabiduhereza mbisangira na Mama turangije arambwira ngo: “Mwana wa, ndumva agacucu kaje mu nda ariko uwari kumpa utuzi nkarenzaho, mfite inyota ni ukuri.”
Mama akivuga gutyo nahise mpaguruka vuba ngo nsohoke njye kumushakira amazi Papa ahita amfata ukuboko ndongera ndicara aba ari we usohoka, akigera hanze twahise twumva imirindi ku irembo n’urusaku rwinshi, twumvaga bavuga ngo “Turaje!”
Mama yahise akunyaka araguheka arangije ahita ampagurutsa ntangira kumubaza aho tugiye, numvaga ubwoba muri njye ndetse natitiraga umubiri wose, ahita ansubiza vuba ngo:
“Haguruka vuba mwana wanjye, ntabwo wumva ko imirindi ivugira hanze? Gira vuba dore katubayeho!”
Nahise mpaguruka vuba vuba, Mama amfata ukuboko dufungura umuryango, dusohoka buhoro buhoro twomboka, tugeze ku muryango Mama arunguruka hanze agikurayo umutwe ahita ankurura ukuboko dusohoka vuba duca mu karyango kari hepfo gato y’igikoni twikinga aho.
Tukigerayo neza, ako kanya twacishije amaso mu bikenyeri byari byubakishije urwo rugo tubona Saidi n’abantu benshi bafite amacumu n’imihoro bahingutse aho, bashoreye Papa umbyara boshye itungo rijyanywe kubagwa, basakuza bavuga uburyo ngo yari abacitse.
Nkimubona ubwoba bwaranyishe ngiye gusakuza Mama aba amfunze umunwa, nakomeje kureba n’amaso yanjye Papa bari bapfukamishije hasi, baririmba bizihiwe, bamuhondagura imigeri n’inshyi, icyo ni igikomere cyanze kumvamo na n’ubu.”
Njyewe – “Yoooh?”
Isaro – “Birumvikana sha.”
Mireille – “Yakomeje ambwira ngo: “Ako kanya Saidi ubwe yazamuye ikintu cyari gishinzeho imisumari agiye kukimukubita Papa aratakamba, aramubwira ngo:
“Sai, wambabariye njye n’umuryango wanjye ko twabanye nkugabira nkanakuganuza koko?”
Abagabo bose bari kumwe na Saidi barasetse bajya hasi bivayo maze Saidi ahita avuga ngo: “Hhhhhhhh, nuko ye! Noneho ntuzongere kungabira kuva ubu ngiye kwigabira, ahubwo vuga iryanyuma vuba.”
Ibyo byose nabyiyumviye n’amatwi yanjye, mbirebesha amaso yanjye. Papa yahise avuga ngo: “Sai, byibuze reka mbe igitambo cy’umugore n’abana banjye, unyice ariko bo basigare.”
Papa akivuga gutyo Saidi yazamuye cya kintu cyari gishinzeho imisumari akimukubita mu mutwe ahita aryama hasi abandi na bo bahita bamwahuka buri wese n’intwaro yari afite nkanswe abica inyamanswa y’inkazi, ubwo ikidendezi cy’amaraso cyuzura aho.”
Twese – “Ooooh my God!”
Betty – “Sha Mirei, ihangane kandi ukomere ni ukuri.”
Njyewe – “Mirei, humura nturi wenyine, turahari kandi tuzahaba iminsi yose, ni ukuri komera.”
Mireille – “Ahwiiii, Mukuru wanjye yakomeje kumbwira ngo: “Bakimara kwivugana uwakwibarutse, Saidi yahise avuga ngo:
“Mwagize ngo ni uyu wenyine se? Reka mbazanire n’abandi ahubwo mube mutyaza amaboko twivune abanzi.”
Saidi akivuga gutyo yinjiye mu nzu twumva akubise rwa rugi twari turimo ariyamira ubwoba bukomeza kutwica, aba ahamagaye abari hanze bose ngo binjire badushakishe na bo bagenda nk’abatabaye binjira mu nzu.
Mama yahise ahindukira aca impande y’akazu bororeragamo inkwavu kari aho twari twihishe, ageze inyuma arandembuza nanjye ngenda niruka ahigika ibikenyeri byari byubakishije urugo habonekamo akayira arambwira ngo nshemo, nshamo ngera inyuma mu rutoki.
Nkigera inyuma mu rutoki Mama na we yahise akururutsa maze arakumpereza ako kanya twumva imirindi y’abaza biruka ahita ambwira ngo:
“Mwana wa, iruka njyewe undeke dore baraje!”
Nanze kuva aho, nkomeza kwinginga Mama ngo acemo ansange inyuma ariko na we akomeza kumbwira ngo ngende mpindukira ubwo maza manuka mu rutoki nkomeza kugenda ntazi aho njya.”
Njyewe – “Oooh, ihangane sha Mirei!”
Mireille – “Nelson, burya kwihangana ni umuti, kuwashoboye kuwunywa akawumira uramuvura agakomera, nanjye nubwo binkomerera ariko ngenda niyubaka uko bucya n’uko bwira.”
Isaro – “Yego sha, Mirei! Komereza aho.”
Mireille – “Mukuru wanjye yakomeje kumbwira inzira yanjye y’amateka ati: “Nasize Mama gutyo ngenda ngutwaye, nyura mu tuyira twinshi ngeze mu muhanda wajyaga ku kiliziya mbona abandi na bo bagenda mbajya inyuma mu masaha ya nimugoroba twari tugezeyo.
Twarinjiye ariko abambonaga bose bangiriraga impuhwe nubwo na bo ntaho bari bafite ho kwifata, nageze mu kiliziya ndakururutsa nicara hasi mu nguni, inzara yari yose. Noneho narakwitegerezaga amarira akisuka, nibazaga uko ubaho bikambera umutwaro uremereye. Gusa, ku bw’ibyo nari maze kubona nari nabaye nk’uwataye ubwenge ndetse numvaga niyanze.
Nkimara kwicara aho hari umubyeyi umwe wanyegereye, aransuhuza maze kumwikiriza arambwira ngo: “Niko se disi uwo mwana Mama we ari he ngo amwonse ko mbona ari kurira cyane? Ayi we! Ubu amaze iminsi ingahe atonka?”
Akimbwira gutyo aho kumusubiza nahise ntangira kurira, atangira kumpoza nanjye mubwira byose amaze kuntega amatwi arakunyaka atangira kukonsa kuko nta yandi mahitamo yari ahari.”
Betty – “Mana wee! Mirei, ihangane sha.”
Mireille – “Betty, ni amateka yacu sha, nubwo akomeye ariko tugomba kuyavuga uko yakabaye.”
Isaro – “Yego sha, humura tuguteze amatwi.”
Mireille – “Mukuru wanjye yakomeje kumbwira byose nta na kimwe asize, ngo icyo gihe uwo mubyeyi amaze kukonsa yahise ambwira ngo: “None se ubu koko ufite icyizere cyo kongera kubona Mama wawe?”
Nanjye nahise musubiza nti: “Simbizi, wasanga na we bamwishe? Ubu koko urumva namukura he? Ese ubundi baraduhora iki?”
Uwo mubyeyi yahise ambwira ngo: “Icecekere mwana wanjye, ibi byose byarateguwe yewe ngo turazira uko twavutse? Mana y’i Rwanda, wakongeye ugataha iwacu koko!”
Nahise nongera kumubaza nti: “None se twavutse gute ku buryo duhabwa igihano gikomeye nk’iki cyo kwicwa?”
Yahise ansubizanya ikiniga ngo: “Mwana wa, ibyo wibyibaza udahogora ahubwo senga Imana iducire inzira turokoke rutaratubona! Uko undebe uku nanjye maze kubura umugabo wanjye n’umwana w’umwaka umwe, ari na yo mpamvu ngifite amashereka ndi konsa karumuna kawe.”
Akimbwira gutyo yahise aturika ararira nanjye ndamufasha turarira turihanagura, iryo joro ryatinze gucya ari na ko abantu bazaga biyongera mu kiliziya.
Mu rukerera twazindutse twumva ibiturika hanze, abagabo bari kumwe natwe batangira gushyira abana n’abagore ku ruhande batubwira ko igihe kigeze ngo natwe duhangane.
Tumaze kujya ku ruhande twahise twumva hanze imodoka zirimo abantu basakuza baririmba indirimbo ziteye ubwoba, abo twari kumwe imbere batangira kuvuga cyane ngo mwitegure baraje.
Njye sinamenye abaje abo ari bo, ahubwo nakomeje kugucigatira no kukwitegereza nakwibuka byose amarira akisukiranya. Hashize akanya twumva ibintu bituritse hanze, amasasu atangira kuza mu kiliziya urusaku ruba rwinshi abafite amabuye, ibiti n’ibindi babashokamo urugamba rurarema ari na ko hagwa benshi.
Njye nakomeje kwihisha inyuma aho twari turi na wa mubyeyi twumvaga byarangiye nta gisigaye kitari ugupfa! Imirwano yamaze umwanya muto twumva hanze imodoka ziratse abari baduteye basubirayo.
Bamaze kugenda hari umugabo umwe wavuye mu bandi ahagarara ahitaruye aravuga ngo: “Bana ba Mama, murabona ko ibintu byabaye ibindi, ntimubone bagiye kuriya ngo mugire ngo baratsinzwe, kuva babonye aho turi buriya wasanga bagiye kwisuganya bakaza baje! Ndumva ababishaka badukurikira tugafatanya urugendo tukajya gushaka ahandi duhungira.
Uwo mugabo akivuga gutyo hari bamwe bahise bafata utwangushye njye na wa mubyeyi natwe turabakurikira, twageze hanze turi nk’abantu mirongo itanu, twiha inzira turagenda!”
Njyewe – “Oohlala!”
Betty – “Mana wee! Mirei, disi wakubititse ukiri muto!”
Mireille – “Mukuru wanjye yakomeje kumbwira ngo: “Twagenze umunsi wose bwije, turyama aho twari tugeze. Ntibyari ukuryama ahubwo byari ukuryamira amajaja! Bwarakeye, mu rukerera turongeye dufata urugendo, tugeze mu kibaya kimwe tubona abari imbere barahagaze natwe twari turi mu b’inyuma turahagarara.”
Betty – “Yoooh! Ubwo se byari bigenze bite noneho?”
Mireille – “Yarakomeje arambwira ngo: “Uwo mubyeyi yahise yifata mu mugongo arambwira ngo: “Ayi wee! Hariya imbere hari bariyeri, ubu se koko ibyacu ntibirangiye?”
Nanjye mubaza ngo: “Ngo bariyeri ni iki se?”
Na we ati “Wahora ni iki ko ibyacu byarangiye, aho ni aho bari kudutangirira!”
Akimbwira gutyo nahise mubaza nti: “None se tubigenze gute koko?”
Nkimubaza, wa mugabo wari imbere yacu yahise aduhagarika atugabanyamo amatsinda abiri. Bamwe duca inzira yo hepfo, abandi bakomeza iyo twari turimo, twe rero twaciye iyo hepho duhinguka ku mugezi. Tukiri aho twumva induru ku musozi, ntitwamenye aho abantu benshi baturutse!
Ba bandi bari baciye ruguru na bo basubiye inyuma biruka baca mu nzira twanyuzemo abazaga batwirukankana baba batwinjiyemo dukwira imishwaro buri wese atangira kurwana asama aye……………………………………..”
Ntuzacikwe na Episode ya 67 muri Online Game….
******************
27 Comments
-
mbega mbega mireill yararuhitse .,…ariko ivyo uri gukora sivyo ep 2 zose aribintu vyamateka oya fpuma uduha akandi
-
Episode 2 zivuga kukintu kinwe ntabwo ari nyinshi.amateka yumuntu yamara nukwezi kose.igihe abanyarwanda turimo sicyo kuvuga ukuntu ba martin bagiye kuryoshya ku gisebyi ,…bravo kumwanditsi wacu
-
Muvandi niba wumva aya mateka ntacyo akubwiye twe rwose aradufasha kuko iyi ninzira yumusaraba abacu banyuzemo kumara iminsi 100 yicuraburindi,tureke rero tuyage,twibuke kandi ntitugomba kwibagirwa. Nshuti banyarwanda mwanyuze muriyi nzira nimukomere dusindagizanye twiyubake maze twuse ikivi badusigiye. Abatwishe bari baziko batumaze ntibamenyako turi imbuto zishibuka. Never again
-
-
yoo ihangane disi
-
Initial Mireille avuga byabaye Kuala murango sinkuru nkizo dusoma military episode zashize. Nubuhamya be abate kubanyarwanda benshi no bice byinshi byo mu gihugu cyacu aho abantu bamwe biyambuye umwambaro wubumuntu bagahinduka za shitani.
Twihanganishije abo byasigiye ibikomere
Kumubiri no kumutima kandI tuvuga never again.
-
Ibaze kweli Mireille yahuye na kanga Umwanditsi wacu uri umunyu wumugabo kuba warahise ujyanisa ni minsi turimo nibyiza cyane kandi dukomeze twihangane.
-
oooh my God. sha mireille ihangane aya ni amateka dusangiye. gusa gucika ku icumu ni icyemeza ko tugomba kubaho
-
Ndashima umwanditsi w’iyi nkuru ukuntu yahise ayihuza na genocide aho kuyihagarika. Ibi ni ubuhanga kugendana n’ibihe
-
Mana ishobora byose suka umugisha k’umuntu wese wagize uruhare mwihagarikwa rya jenoside yakorewe abatutsi mwarakozeeee!!! Abarokotse jenoside yakorewe abatutsi mwese mukomeze mwibuke ariko mwiyubaka haracyari icyizere cyo kubaho. Mireil pole sana
-
Mbega inzira yumusaraba mukomere kdi mwihangane bantu mwese mwibuka amateka mabi mwanyuzemo mugihe nkiki.
-
Mireille humura nturiwenyine kdi abacu bazizukobaremwe ntituzabibagirwa.
-
njyew sinz uko nabivuga gusa amateka twasigiwe niy adutera kwibaz byinshi ukibaza icyo umuntu yazize bikagushobera nkaho ariwoe uba wariremy vrmnt umwanditsi ndagushimy cyn ugendana nibih kbs mireille pole sana hamwe nabanyarda Bose hamwe muri rusange bahuye ningorane zikomey nkizi.humura nturi wenyine
-
muduhe episode ikurikira kdi ndabashimira ko iyi episode ijyanisha nibihe turimo muri iyi minsi mu Rwanda, Mireille komeza kwihangana na mukuru wawe kdi muharanira kwiyubaka ntimuheranwe n’agahinda, #Ihorere Rwanda
-
Mireille ihangane, reka twiyubake duheshe ishema n’agaciro abacu ariko twusa ikivi basize. Umwanditsi thx
-
Thanks for the story BT kam back to the topic….ibyamateeka byatwara numwaka
-
Aho bitari topic se nihe mireille nabo abwira nibasanzwe munkuru reka uwo mwaka uzashire amateka ni ayacu.ndashimira umwanditsi kuba yarahuje inkuru n’ibihe courage!
-
Shema niba utarabaye muri kiriya gihe cya genocide yakorewe abatutsi byibuze uri umunyarwanda. Wakabaye wishimira ko ayo mateka mabi twanyuzemo abatayazi bayamenya kandi ntituyarambirwe kuko abifuza ko bitavugwa nibenshi. Nitutayavuga ntibizantungura byongeye kuba kuko byaba ari ugupfobya genocide.mureke umwanditsi sumuswa we wahisemo kwandika kuriyi topic kandi twaramushimye ariko nabwo wumva uri bored and not interested please wareka kubisoma ugategereza episode ukeneye. Thx
-
-
kucyi ibi byabaye koko? Mana mfasha abana burwanda Bose barokotse Jenecide yakorewe abatutsi amaze ubarememo icyizere cyejo hazaza .kd muhumure ntibizongera
-
Amateka nayacu uko byamerakose tugomba kuyibuka ariko abari impinja muri genocide yakorewe abatutsi bahuye nakaga gakomeye kwicwa nimbeho imvura yumuvumbi ariko Imana irahaba nono ubuzima burashoboka mireille pole sana warakoze mana wakoresheje president Paul Kagame agahagarika genocide yakorewe abatutsi ntibizongere ukundi
-
yoooh pole sha Mireille, humura nturi wenyine. komeza wihangane sha kandi ukomere ube umugabo
Gusa ibyabaye ntibizasubire akundi kandi twamaganye cyane ingengabitekerezo ya Genocide.
-
hari umuhanzi umwe uririmba ngo umuntu ni nkundi ibyabaye i Rwanda Byagakwiye kudusigira isomo tuzigisha abana bacu,,ntawe uhitamo aho avukira ntanuwakabizize.Mireille ihangane n’abandi Ba mileilles nabakuru babo muhumure ibikomere mwasigiwe Hari Imana ishobora byose izabomora kandi Izababashisha kwiyubaka.tx Umuseke
-
Musigaye mucyererwa kutugezaho episode nshya
-
@ Shema Steve G ni topic cyane ahubwo uyu mwanditsi ni umuhanga kuko aho guhagarika inkuru ahubwo ayijyanisha n’igihe turimo. Iyi nkuru irimo abantu benshi batandukanye bafite n’amateka atandukanye. Nonese muri icyi cyumweru cyahariwe kwibuka genocide yakorewe abatutsi uragirango umwanditsi yirirwe adushyiriraho imitoma nibindi byinshi bituma tunezerwa, nabyo si bibi ariko naya mateka ya Mireille yari ngombwa. Gusa icyo nakwisabira umwanditsi niba bishoboka wongere ujye utugezaho episode nshya hakiri kare kuko iyo itaraza agatima kaba karehareha mfungura website yanyu buri kanya. Thx Umuseke.
-
Ibyo Dude avuze nibyo igiye ihagera nka saa moya za mugitondo byaba byiza tukabanza tukayisoma mbere yuko dutangira akazi.
-
umwanditsi urumuntu wumuhanga kweri amateka nayacu tugomba kuyashyigikira uwumva atamureba basi yakwifatanya natwe cgse akifatanya na mireille kko mireille ningewe mireille niwowe dusangiye ayamateka “twibuke genocide yakorewe abatutsi turwajya ingenga bitekerezo ya genocide dushigikira ibyiza twagezeho.”Mireille humura nturi wenyine
-
Iyi nkuru nzayigarukaho aya mateka arangiye! Umwanditsi ntako utagize ariko kubisoma ukabirangiza si ibya bose.
mbega!!!!
-
ninzira ikomeye akiroIimana irakuzi KOMERA KD URIHO


c: text/html

text:
Mu nama y'umwirero ubera i Gabiro kuva kuri 12/3/2016 kugeza ejo kuwa mbere tariki 14/3/2016, Pawulo Kagame mu ijambo yagejeje ku bakozi be bari muri uyu mwiherero abaza ibibazo byerekeranye n'abana n'icuruzwa ry'abantu, yagarutse cyane ku bivugwa n'ibinyamakuru.Ijambo " ibinyamakuru" yarivuze inshuro zirenga eshanu. Ni kenshi Shikama yagiye ibwira abasomyi bayo ko uyu mutegetsi asoma cyane kurusha abagererwa be; ariko se ibyo asoma bimumarira iki niba atabyifashisha ngo akemure ibibazo biba byazamuwe n'ibi binyamakuru?
Muri iri jambo rya Pawulo Kagame ryari ryuzuyemo ibibazo kurusha ibisubizo aribaza impamvu ibibazo yabazaga ngo bamaze n'imyaka babaza mu myiherero yabanjirije uyu wa 13, ngo bitajya bibonerwa ibisubizo. Iri jambo ryanyibukije Mareshali Mobutu Sese Seko Kuku Ngbendu Wa Zabanga wari perezida wa Zaire ubu yahindutse RDCongo akaza guhirikwa muri 1996. Aho ahungiye mu gihugu cya Maroc ariho yanaguye, abanyamakuru bigeze kumubaza bati:
"Mu myaka yose wategetse irenze 20 kuki utateje imbere igihugu, ngo wubake imihanda, uhembe abakozi ba Leta, unubake n'inganda ko igihugu wayoboraga gikungahaye hasi y'ubutaka no munsi yabwo?"
Mobutu yitegereje abanyamakuru n'agahinda kenshi maze areba hasi arabasubiza ati: "Bambwiraga ko byose bigenda neza, imihanda yuzuye hose mu gihugu, nari nzi ko abakozi bahembwa buri kwezi, kandi n'izo nganda zikora hose" Umunyamakuru yarongeye aramubaza ati abo uvuga babikubwiraga ni bande? Ati:" Ni abo nari narahisemo ngo bamfashe kuyobora Zaire". Umunyamakuru yarongeye aramubaza ati: " Ubu se noneho waba waramenye ukuri kuva aho ugereye ino" Mobutu yarasubije ati: " Ukuri narakumenye, nayoboranaga ni indyarya, incakura n'abanyabinyoma gusa"
Muri Shikama rero tukaba dushimangira ko Pawulo Kagame ageze aha Mobutu wamenye ukuri kw'abakoranaga nawe ageze mu buhungiro! Impamvu nta yindi ni uko abari abategetsi bihindukiye abakegesi bagatekinika byose bikagera n'aho basahura intebe abana bicaragaho mu mashuri bakazijyana mu ngo zabo, ibi babyitaga " Kwirwanahao", iri jambo kwirwanaho rikaba ryaravuye ku mbwirwaruhame Mobutu yigeze kuvuga muri za 1960s ko buri Muzayirwa muri 1980 azaba afite imodoka, umwaka warageze bamubajije iby'izo modoka ati: "ingingo ya 15, igika cyayo cya 35 biravuga ngo mwirwaneho.!"
Kagame ayobewe ko aba bakozi kuva ku mudugudu kugeza mu biro bye mu Rugwiro icyo bashinzwe ari ikintu kimwe gusa: " gutekinika akantu ako ariko kose kugirango uwabagabiye aganze mu Rugwiro kugeza apfuye agasimburwa n'umugore we n'abana be batangiye gutegurwa!" Kuba Mobutu yari yaraciye itangazamakuru ryigenga akaba nta opozisiyo yagiraga ikorera mu bwisanzure byatumye arinda ahirikwa ataramenya ko abamuyoboreraga bamutekinikaga nk'uko yari yarabibigishije. Kagame we agira Imana kuko yamenesheje itangazamakuru ryigenga ariko hakaba hari irigikanyakanya mu buhungiro rikorera kuri interineti nka Shikama n'izindi mbuga ntarondoye.
Muri Shikama turabwira Kagame Pawulo ko ibibazo yabajije ibyinshi ariwe wabiteye bityo akaba ariwe ugomba kubishakira umuti.
- Abana bo mu mihanda bahetse abandi:
Ikibazo cya'aba bana Shikama yacyanditseho kenshi inyandiko iheruka ikaba yaramaganaga akagambane kakorewe aba bana ku bufantanye bwa Janeti Nyiramongi muka Pawulo Kagame na Zainah Nyiramatama wagororewe kujya guhagararira Afrika yiyunze(AU) muri Tcad amaze gusenya byinshi mu bigo byareraga impfubyi mu Rwanda, ababibagamo bakabeshywa ubufasha babubura bakajya ku muhanda kuba abajura, indaya n'abasabirizi.
Uko Shikama ibona iki kibazo cyakemuka:
- Ibigo bitarasenywa birera impfubyi nibyitabweho bikomeze birere impfubyi bifite.
- Ibigo byasenywe nibyongere bihabwe ubushobozi bifugure amarembo byongere birere impfubyi.
- i Wawa abanyarwanda ndakeka ko bataharwanyije kubera ko higishaga abana imyuga kuko no ku ngoma ya Kinani hari ikigo cyari kimeze nkacyo muri Kibuye. Ikibazo ni uko i Wawa hafunguwe giturumbuka abanyarwanda badasobanuriwe ibihakaorerwa; ikindi ni uko igice kinini cy'abanyarwanda batazi ko i Kivu kibaho n'uko hari ahantu mu Kivu abantu bashobora kuba bakahakorera imirimo. Ni ngombwa buri gihe ko inzego z'ubutegetsi zitegura abaturage ku gikorwa kigiye kubakorerwa, bakakigishwaho inama, bagafatanya na Leta kugitegura no gukurikirana imikorere yacyo. Niba hari abarangije i Wawa imyuga ikabagirira akamaro aho batuye ndumva hakorwa ubukangurambaga ku buryo abasore n'inkumi bajya biyandikisha ku bwende bwabo barebeye ku bahaciye, maze bakajyanwa kwigisha iyi myuga runaka nkuko byakorwaga hariya muri Ecole Artisanale bitaga kwa GISHYOTI imbere ya Groupe Scolaire ( Indatwa) y'i Butare.
Mu kinyarwanda duca umugani ngo ntawanga aheza arahabura.Abanyarwanda bazwiho isuku iyo bafite ubushobozi bwo kwigondera agasabune. Kagame Pawulo ubwo aheruka muri Guinnee yagombye kuba yarigiye kuri iki gihugu aho kubeshya ko iki gihugu kigomba kumwigiraho. Nzagaruka kubyo u Rwanda rugomba kwigira kuri Guinnee ubutaha kuko nasuye iki gihugu muri 2005 nkamarayo igihe cy'ukwezi, mvuye muri Mali na Senegal. Ikihutirwa nshaka kubwira Kagame Pawulo ko cyaca umwanda ni uko ari muri Guinnee ubwe agomba kuba yarabonye abagore n'abakobwa batemberana inkoko zuzuyeho imbuto bacuruza mu mihanda na Karitiye zikize cyangwa zikennye; ubu nibwo buryo umukene ashobora kubona agafranga ko kugura isabune yo kurwanya umwanda no kugura Ntambwiburijana cyangwa Rugabire.Ni nabwo kandi ibindi bihugu bikoresha mu kurwanya isabiriza ku mihanda no kurwanya imirire mibi yugarije abana b'u Rwanda.
- Ikibazo cy'icuruzwa ry'abana.
Iki ni ikibazo giteye ubwoba kandi mu minsi iri imbere hari ibindi bibazo by'ingutu bizavuka bigishamikiyeho bikazaba ingorabahizi mu kugikemura.Shikama irongera igaruke kuri uriya mugani uri hejuru uvuga ngo ntawanga aheza arahabura. Abana b'abakobwa iyo biyemeza kuba indaya si uko baba babyishimiye nkuko abenshi babikeka, oya! Ni ubukene bubibatera bagasanga nta kundi byagenda atari ukwicuruza kandi baba bazi ubwabo ko harimo urupfu.Igitera ubu bukene mu rubyiruko akenshi ni uko ITEGANYAMIGAMBI mu Rwanda ubu ari zeru!Turohereza abana ku ishuri, ntiduteganya ko hari abatazashobora kurangiza amashuri abanza ngo tubagenere ibigo by'imyuga bazaganamo. Turahatira abana mu kurangiza ayisumbuye ntiduteganye ko hari abatazajya muri Kaminuza ngo tubashakire ibigo by'imyuga bazaganamo. Turashyira ubushyo bwinshi muri za kaminuza ntiduteganye icyo bazakora barangije kaminuza!
Ingaruka z'iki kibazo cyo Kudateganya:
Muri uyu mwaka wa 2016 u Rwanda rwagombaga kuba rwarashyize mu cyaro hose ibikorwa bituma abarangije abanza , ayisumbuye na kaminuza bose bahanga amaso icyaro bazakuramo
ejo hazaza habo heza aho kuyahanga i Kigali. Ikibabaje ero ni uko ibi byose nta bihari, usanga umwana wacikije amashuri ye abanza, uwayarangije, urangije ayisumbuye n'undi urangije kaminuza bose ubu berekeza i Kigali. Ibi bigaragara neza iyo ugeze mu cyaro mu ntara zose z'u Rwanda ugasanga ahantu hahingwaga henshi mbere ya 1994 ubu harahindutse ibigunda! Iyo ubajije impamvu bagusobanurira ko abana bari mu mashuri abandi bagiye i Kigali gushakisha ubuzima. Nkaba nkeka ko mu minsi iri imbere igihe abakuze bariho bahinga ubu bazaba bashaje, u Rwanda rushobora kuzibasirwa n'iinzara zitigeze zibaho!
Igisubizo kuri iki kibazo:
Uburyo uburezi buteye mu Rwanda ubu bwagombye kuvugururwa kuva ku bana b'incuke kugeza muri Kaminuza kuko uko buhagaze ubu buhwabanye n'ibyo abanyarwanda bakeneye kugeraho hagamijwe ejo hazaza habo heza. Muri iri vugururwa, nta munyamahanga ugomba kugaragaramo ahubwo abaturage ubwabo bagomba gufatanya na Leta. Nkeka ko byaba byiza mu cyaro hagiyeho amashuri menshi y'incuke kuva ku myaka ibiri, abanza agakomeza kongerwa, ayisumbuye bikaba uko ariko twagera kuri Kaminuza tugasiga izitarenze enye(4) zikora neza( Dushyize hamwe kaminuza ya Leta n'eshatu zigenga). Ibigo byigisha imyuga bigashyirwa muri buri mudugudu, hakabaho kongera amasoko mu midugudu na banki zifasha abashaka gushora imari mu mishinga yo mu midugudu. Ndakeka ko mu gihe hari aya masoko mu cyaro, buri wese afite icyo akora kimuzanira agafaranga , nta buraya bwakongera kubaho i Kigali ndetse n'icuruzwa ry'abantu ryacika burundu.
Ibi byose turondoye hejuru, birashoboka kuko hari aho byakunze hirya no hino ku isi. Ariko icy'ingenzi kugirango bibeho ni uko abategetsi bumva ko hari ibintu bigomba guhinduka kandi bagakora uko bashoboye ngo bafatanye n'abaturage gutegura izo mpinduka batabatura ibintu hejuru. Kagame rero uhora ubeshywa ko byose bigenda neza kugirango abanyakinyoma bigumanire imyanya yabo, niwe wa mbere ugomba guhinduka akumva ko ibintu bigomba guhinduka mu gihugu; ntituvuga se mu kinywarwanda ngo " Umwera uturutse i Bukuru bucya wakwiriye hose."?
Dg NKUSI Yozefu
www. shikmaye.blogspot.no
Uharanire ko Ukuri Gusimbura ikinyoma.

robotstxt: allowed

filter: keep


text:
Kuwa 27 Nzeli 2015, Perezida w’Ishyaka PSD Nyakubahwa Dr. Vincent BIRUTA yitabiriye inama yahuje abayoboke b’ishyaka PSD bo mu ntara y’Amajyepfo. Iyi nama kandi yitabiriwe n’abanyacyubahiro (abayoboke b’imena ba PSD) batandukanye barimwo na Minisitiri w’Intebe, Nyakubahwa Anastase MUREKEZI.
Nyakubahwa Perezida w’Ishyaka PSD atangiza iyi nama; yashimiye abagize igitekerezo cyo kuyitegura, anabibutsa ko iyo abayoboke bicaye hamwe maze bakungurana ibitekerezo byerekeye ku ngengabitekerezo cyangwase “ideology” y’Ishyaka PSD yubakiye ku guharanira demokarasi n’imibereho myiza y’abaturage; iyo ibyo bikozwe, aba ari byiza kuko byubaka ubushobozi bw’abayoboke bityo bakarushaho kugira uruhare mu kubaka igihugu.
Muri iyi nama abayoboke ba PSD bafite ubushobozi biyemeje ko bagiye kuremera abatabufite kugirango n’abatishoboye barusheho kugira imibereho myiza.
Kuri iyi ngingo ijyanye no kuremera abatishoboye; Minisitiri w’Intebe Nyakubahwa Anastase MUREKEZI yagize ati: “iyo ufashe amafaranga 300 000 ukaremera abatishoboye batatu cyangwase bane, ntabwo ayo mafaranga aba apfuye ubusa, ahubwo aba akoze ikintu kinini”.
Bwana Dr Alexandre RYAMBABAJE yasangije abandi bayoboke icyo ari icyo demokarasi yubakiye ku mibereho myiza y’abaturage, maze abayoboke bari bitabiriye iyi nama biyemeza ko kugira ngo imibereho myiza y’abaturage igerweho bagomba kugira uruhare mu guca imirire mibi, kandi bagashishikariza abanyarwanda ndetse nabo ubwabo bakitabira gahunda y’ubwisungane mu kwivuza (mutuel de santé), batibagiwe no kugira isuku.
Bwana Dr Abel DUSHIMIMANA yagize ati: “Imibereho myiza, imirire myiza, isuku n’ibindi ntabwo byose byagerwaho tudafite amazi”. Iki gitekerezo cyatumye abari bitabiriye inama biyemeza ko PSD igiye gukora ubuvugizi kugirango iki kibazo cy’amazi gikemuke bikaba kandi byaranashimangiwe na Nyakubahwa Minisitiri w’Intebe wavuze ko guverinoma yafashe ingamba zo gukemura iki kibazo.
Bwana Marc RUGENERA yatanze ikiganiro cyavugaga ku bucuruzi n’ishoramali. Muri iki kiganiro Bwana RUGENERA yakanguriye abarwanashyaka gukora imishinga y’ubuhinzi, ubworozi n’ubucuruzi buciriritse, imishinga itabasaba igishoro cyinini ariko na none yabafasha kwiteza imbere bakarushaho kugira imibereho myiza.


text:
Guverineri w’Intara y’Uburengerazuba, Mukandasira Caritsa arizeza ko abadepite bazajya basura uturere tugize iyo ntara kenshi gashoboka bakaganira n’abaturage , bafasha gukemura ibibazo no gukora ubuvugizi bityo ya mvugo ngo “Tubaheruka tubatora’’ yari yarabaye akarande mu baturage, ikaba igiye kuba amateka.
Ni nyuma y’iminsi igera kuri ine intumwa za rubanda mu Nteko Ishinga Amategeko, umutwe w’abadepite ziri mu turere twose tw’Intara y’Uburengerazuba uko ari turindwi.
Umwe mu badepite basuye Akarere ka Nyamasheke, Depite Mutesi Anita yatangaje ko intego yabo kwari ukumenya uko abaturage babayeho mu by’ukuri, ibibazo bafite bikomeye bikeneye ubuvugizi, uko bitabira gahunda za Leta n’uko bazigezwaho, aho bageze isuku, gushyira abana mu mashuri n’imirire iboneye, no kumenya ibibazo byabo.
Guverineri Mukandasira yavuze ko yakurikiraniye hafi izo ngendo z’abadepite, agasanga zisigiye byinshi byiza Intara ayobora. Ibibazo basanze bikaba bigiye gukurikiranwa bigakemurwa, ndetse ngo aho basanze abayobozi barenganya abaturage, abo bayobozi bagiye gukurikiranwa bakabihanirwa.
Ati “Mu by’ukuri abaturage bacu barishimye cyane, kuko icya mbere ya mvugo ngo “Tubaheruka tubatora’’ ihise itangira kuba amateka kuko bageze mu byaro bya kure hashoboka, abaturage barababona baraganira birambuye, ikindi ni uko hari nk’igihe haba hari ikibazo tutakizi ariko byose barabicukumbuye, bagiye kudushyikiriza raporo natwe dutangire kubikemura dufatanyije n’inzego zose bireba”.
Avuga ko ibibazo byagaragaye cyane mu turere hafi ya twose tw’iyi ntara, harimo icy’ingurane ziba zigomba guhabwa abaturage ariko ntizibagerereho igihe, icya bamwe mu bayobozi bahemukira abaturage nk’uko byagaragaye muri Karongi, hakaba no muri Nyamasheke aho bamwe muri ba ‘’Mudugudu’’ bonona gahunda ya girinka.
Hari kandi ikibazo cy’ibikorwa remezo bidahagije bikidindiza iterambere ry’abaturage, amakimbirane yo mu ngo n’ashingiye ku masambu n’ibindi.
Ati’’ Iki cy’ingurane zitinda cyo mu nama twagiranye na Minisitiri w’Intebe i Kigali yari yagihaye umurongo kigomba gukemukiramo, ko kigomba kwitabwaho cyane, na MINALOC idusaba kubikorera raporo bikabona uko bikurikiranwa, kandi byose tuzabikemura, kuko umuturage ni we ugomba kuba ishingiro ry’ibyo dukora byose, tukamuha agaciro akwiye’’
Umuyobozi w’Akarere ka Nyamasheke, Kamari Aimé Fabien, na we yatangarije Imvaho Nshya ko ibibazo byagaragajwe byose muri aka karere bigiye guhagurukirwa, hakaba n’ibyari bisanzwe byaratangiye gushakirwa umuti, cyane cyane nk’ibi by’imihanda, amazi n’amashanyarazi, agasaba abaturage gukomeza kugaragaza ibibazo bafite bigashakirwa umuti ukwiye.


text:
Ikirungo twagereranya n’isosi ya soya bakunze kwita ‘Sauce Soja’ ni ikirungo gifite inkomoko ku mugabane wa Asiya, mu gihugu cy’Ubushinwa.
Iki kirungo rero gikoresha ahanini n’umuntu wifuza kurya indyo ifite uburyohe nk’ubwo muri ibi bihugu aho bakunze kugikoresha mu nyama.
Ariko se ubundi iki kirungo njye nagikoresha nte?
Imbuga n’ibinyamakuru bitandukanye byandika ku birebana n’imirire ndetse n’ibikorerwa mu gikoni bisobanura uko iki kirungo gikoreshwa mu bice bitandukanye by’isi yose. Muri iyi nkuru turaza kurebera hamwe aho ikoreshwa ndetse n’uko
ikoreshwa.
Bumwe muri bwo ni ubu:
1. Umureti: Fata amagi uyakubitire mu gikoresha wabigeneye, hanyuma wingeremo akayiko kamwe cyangwa tubiri tw’iyi sosi ya soya, uvange neza. Hanyuma uwuteke nk’uko usanzwe uteka umureti yewe unashyiremo ibirungo nk’ibyo usanzwe
uwurungisha.
2. Isupu: Fata utuyiko 2 cyangwa 3 tw’isosi ya soya, utwongere mu isupu urimo utegura yabairimo imboga, agatogo, n’ibindi byinshi umuntu ateka atogosheje.
3. Inkoko itetse mu ifuru: Fata inkoko yawe wamaze gutunganya neza hanyuma uyisige iyi sosi ya soya ndetse n’amavuta ya elayo (huile d’olive) hanyuma ubirekere mu ifuru iminota iri hagati ya 40 na 45. Isosi ya soya izaha iyi nkoko uburyohe
budasanzwe.
4. Ifi: Fata fillet y’ifi hanyuma uyizingire mu rupapuro rwa papillote (ruboneka muri za supermarket) hanyuma wongeremo akayiko gato k’amavuta ya elayo, wongeremo utuyiko 2 tw’isosi ya soya, umutobe w’indimu wakamuye hanyuma
ubishyirane mu ifuru bimaremo iminota 20.
5. Vinaigrette y’ubuki: Fata ibiyiko 4 cyangwa 5 by’ubuki, ibiyiko 4 by’amavuta, ibiyiko 4 cyangwa 5 by’isosi ya soya, ndetse n’ikiyiko kimwe cy’umushongi w’ibitunguru by’icyatsi (poireau), hanyuma ubivange bizakora vinaigrette nziza cyane.
6. Inyama zokeje: Mu gihe wokeje inyama, yaba ifi, inkoko, akabenzi cyangwa se na brochette zisanzwe, uramutse usizeho iyi sosi, uburyohe burahinduka kandi bukaba bwizakurushaho.
Iyi sosi ya soya ikorwa hifashishjwe soya, ingano, amazi ndetse n’umunyu, umuntu akaba ashobora kuyikorera ku giti cye, aho ufata amazi litiro 3 utekemo soya kugeza igihe zibera nk’igikoma gifashe, ongeramo ifarini y’ingano hanyuma uvange bivamo umutsima nawo udafashe cyane. Bibike neza ahantu hijimye kandi hakonje hanyuma bimare iminisi 2 ntawe ubikozeho. Nyuma y’iyi minsi, fata cya gikoresho wabibitsemo noneho ugishyire mu cyumba kigeramo umuyaga neza. Nibimara kuzaho urubobi cyangwa se ubona bitangiye kubora, ushyiraku izuba litiro 5 z’amazi zirimo umunyu, natangira kuba akazuyaze ushyiremo ya soya n’ifarini bimaze ya minsi yose mu nzu, hanyuma wongere ubibike bimare ukwezi, ugenda unyuzamo indosho buri munsi hanyuma ibi bizageraho bise umukara, hanyuma noneho ubibike amezi 4 cyangwa 5 utabikoraho. Nyuma y’iki gihe cyose, usuke amazi yo hejuru usage ibikatsi munsi (decantation) hanyuma ubishyire mu gikoresho wagenye kubishyiramo ubindi upfundikire neza. Ubwo uzaba ubonye isosi yawe ya soya.


text:
Feb 25, 2016 admin Ibiterane 0
Umugoroba uba wihariye wo Kuramya no Guhimbaza Imana wisanzuye Utegurwa na Luc Buntu afatanyije n’itsinda one 33band, buri wa 5 wanyuma w’ukwezi bise Audience of one hateganyijwemo kuramya Imana mu buryo bushya nkuko buri gihe habaye iki gikorwa hagaragaramo uburyo bushya bwo kuramya no guhimbaza Imana. Ni kuri uyu wagatanu taliki ya 26/02/2016.
Mukiganiro twagiranye na Luc Buntu akaba yaragize byinshi adutangariza bijyanye na Audience of one aho yatangiye adusobanurira zimwe mu ntego zu uyu mugoroba uba wiganjemo kuramya Imana cyane yatangiye agira ati : “ Intego yacu iracyari iyo kugira Imana intumbero yacu mugihe turi kuramya tutemereye ikintu icyo arico cyose cyangwa umuntu uwo ariwe wese n’impamvu iyo ariyo yose yaba afite kuturangaza.”
Luc Buntu yakomoje no ku cyerekezo cya Audience of one muri uyu mwaka wa 2016aho yagize ati : “ Icyerekezo cya Audience of one mu mwaka wa 2016 kuri muri Matayo 17:1-9. Cyane cyane umurongo wa 4: ” Petero abwira Yesu ati “Mwami, ni byiza ubwo turi hano: nushaka, ndaca ingando eshatu hano, imwe yawe, indi ya Mose, indi ya Eliya.”.
Yakomeje agira ati : “Icyo turigushishikariza abantu n’uguca ingando bagatura mu bwiza bw’Imana biciye mu kwitoza ubuzima bwo kuramya Imana basenge, biga ijambo ryayo kandi banagira umwete wo guterana na bayiramya mu kuri no mu mwuka. Bakagandukira icyo Imana izajya ibahishurira buri munsi kuri yo n’ibyo ibashakaho.”
Twifuje kumenya ubutumwa buri Kumutima we yagenera Abanyarwanda muri rusange byumwihariko Abakunda kuramya Imana Luc ati : “ Nkomeje gushishikariza abantu ko kuramya Imana bitagarukira ku ndiririmbo turirmbira Imana n’indi migenzo dukora mumatorero iyo twateranye. Kuramya Imana byuzuzwa no kuyigandukira mu myifatire, ibyiyumviro n’imyumvire (mentality), ibyemezo n’amahitamo ya buri munsi. Buri muramyi w’ukuri wese akwiriye kwera imbuto zikwiriye abihanye bamaze kumenya Imana.”.
Muratumiwe mwese kuri uyu wa 5 kuri Solace Ministries hirya ya Hotel Novotel Kacyiru , amasaha ni saa 06:00 za nimugoroba .
happy wheels
Webmaster
Jul 26, 2017 0Share this on WhatsAppKu wa gatanu tariki 7 Nyakanga, nibwo Komisiyo y’amatora mu Rwanda yashyize ahagaragara urutonde ntakuka rw’abakandida bemerewe guhatanira umwanya w’umukuru w’igihugu. Bose ni abagabo bubatse, ariko bafite ibigwi binyuranye mu buyobozi, mu bumenyi no mu mirimo. Abandida 3 ni bonyine bujuje ibisabwa, ndetse ubu batangiye kwiyamamaza mu ruhame, aho begera abaturage mu […]
Jul 27, 2017 0Share this on WhatsAppKwizera Emmanuel ni umunyamakuru wakoreye ikinyamakuru isange.com na igihe.com kuri ubu akaba ariwe ushinzwe itangazamakuru mu Itorero rya ADEPR (Public Relation) Kuwa 21/07/2017 ku Kicukiro ahazwi nko kuri Nova House habereye umuhango wo gusaba no gukwa. Hasabaga Kwizera Emmanuel, hagasabwa Uwiduhaye Diane uzwi ku kabyiniriro ka Ma Fille. Yasezeranye kuwa 21/07/2017 […]
Jul 13, 2017 0Share this on WhatsAppKu nshuro ya 5 mu Rwanda hagiye gutangwa igihembo “SIFA REWARDS” kigamije guhemba abantu cyangwa se ibigo byakoze ibikorwa by’indashyikirwa hagamijwe kubaka Sosiyeti Nyarwanda. Nk’uko bitangazwa n’umuyobozi wa Isange Corporation Bwana Ntigurirwa Peter uhagarariye iki gikorwa, ngo iki gihembo kibanda ku guhemba ibikorwa by’ivugabutumwa ritari iryo ku munwa, riherekejwe n’ibikorwa bifatika biba […]


text:
Urwenya rwanditswe n'umusomyi w'Igituba witwa KALISA
Hanyuma ngo iyo abakobwa babasope ngo babaryohereje (bishimiye guswerwa) ngo bariririmba inyajwi zose bavuga ngo: iiiiiiiii;uuuuuuuuuuuu;ooo. Nanone umukobwa yavuye kwiga kubera ko iwabo bamucungaga cyane,apanga gahunda n'umusore. Uwo musore aramubaza ati "ese iyo uvuye kwiga ukora iki mu rugo?" Umukobwa ati "noza amasahani,mbese uturimo two mu rugo."Nuko aramubwira ati"none ndaza uze kwegera hafi y'urugo abe ariho uyogereza".Umugoroba ugeze yegera hahandi yoza amasahani.Wa muhungu aza kuza aramuhamagara undi ati "ndihano", umuhungu aramubwira ati "zamura inyuma kandi ukuremo ikariso."Nuko ruba ruhanye inkoyoyo igituba n'imboro bihana yambu.Mu nzu baza guhamagara wa mukobwa yitwaga Ana. Kubera ko yari yamaze kuryoherwa kandi burya icy'ikibano kiryoha kubi,wa mukobwa azakubihinduramo indirimbo ati"erega ndoza amasahani;ndoza amasahani;eeeerega ndooooza amasahaniiii"
by KALISA
INKURU BISA
1.Urwenya rw'Igitsina I
2.Urwenya rw'Igitsina II
3.Inganzo y'Igituba
4.Urwenya
5.Urwenya Rusanzwe
6.Urwenya rw'Igitsina
7.Urwenya Tuba!
Powered by ScribeFire.


text:
Umugabo yatugejejeho ubuhamya bwe ariko yifuza ko amazina ye atatangazwa, aragisha inama y’icyo yakora ku bibazo yagiranye n’umugore we.
Uyu mugabo yashakanye n’umugore we muri 2003 babyarana umwana umwe, yakoraga akazi k’ubucuruzi bw’iduka mu cyaro ariko akagira abakiriya benshi kuko abantu bamukundaga bigatuma agira amafaranga amufasha kubaho n’umuryango we. Bamaze kubyarana umwana wa mbere umugore yatangiye kujya amusuzugura akamubwira nabi nta mpamvu rimwe na rimwe ntanamugaburire.
Uyu mugabo abibonye atyo abaza umugore we icyabaye gituma amufata nabi, umugore akamwihorera akajya kuryama akamusiga mu ruganiriro. Umugabo yajya kuryama agasanga undi ntasinziriye ariko ntanavuga akagira ngo biraza gushira. Umugabo yashaka kubaka urugo umugore akamutera inkokora; noneho aza kumenya ko hari undi mugabo umuca inyuma kandi ari umuntu ukomeye.
Asobanura ko atazi neza icyateraga umugore we kwitwara atyo ngo kuko nta makuru mabi yigeze amwumvaho mu bukobwa bwe kandi ko no muri urwo rugo batari bakennye kuburyo yavuga ko yararuwe n’amafaranga. Umunsi umwe umugabo aza gutaha nijoro yiteguye ko umugore ari bukomeze guceceka nk’uko bisanzwe nawe yumva ari bumwihorere, abonye atungutse abwira umwana ngo nave mu nzira igikoko kitamurya (avuga se) umugabo biramushobera.
Ahamya ko yagerageje kumucyaha nk’umugabo mu rugo ariko biba iby’ubusa ahubwo noneho atangira kumubonana na wa mugabo ku mugaragararo n’abantu batangira kumubwira ko atakiri umugabo yabaye inganzwa kuko umugore we asigaye yirirwa mu bandi bagabo kandi agataha ku buriri bwe.
Yafashe umwanzuro wo kumuhungira mu mahunga ariko aza kugaruka
Umugabo avuga ko byamushobeye agahita afata umwanzuro wo guhunga urugo ajya muri Kenya agira ngo abone amahoro. Avuga ko uyu mugore we nubwo yamukoreraga ibi, atari azi no gukora ku buryo yatunga uwo mwana babyaranye. Mu kugenda kwe yagurishije iryo duka ariko ngo hari n’imyaka myinshi bari bafite mu murima yo arayimusigira kugira ngo izarere uwo mwana cyane ko ngo yarushaga agaciro n’iryo duka.
Ageze muri Kenya yatangiye gukora ubucuruzi arongera agira amafaranga menshi ariko ubwo umugore ntiyari azi aho aba, nyuma aza kubaririza amakuru amenya ko ari muri Kenya.
Uyu mugabo avuga ko yatangiye kujya aterwa n’abadayimoni yemeza ko ari umugore we wayamutezaga. Ubwo ngo nawe atangira gushaka uko yakwivuza, ajya mu bavuzi ba gakondo ngo bamufashe, ahatakaza amafaranga menshi bwa bucuruzi bwe burahomba amafaranga amushiraho ubuzima bwo mu mahanga buramugora abona nta kundi yabaho arongera aratega agaruka mu Rwanda.
Ageze mu Rwanda yasubiye iwabo aho avuka(hari kure y’aho urugo rwe ruri) avuga ko nta muntu wahabaga kuko ababyeyi bari barapfuye n’abavandimwe be bose bafite ingo zabo. Yahasubiye ngo hameze nk’itongo nawe nta kintu afite akajya agaburirwa n’abaturanyi bamugiriye impuhwe cyangwa abo abwiye agahinda ke kandi y’amadayimoni agikomeje no kumutera.
Muri uwo mubabaro nibwo yaje kwakira Yesu Kristo nk’Umwami n’umukiza w’Ubugingo bwe ariko muri we ngo asigaye yumva ameze nk’utuzuye kandi isi yaramubihiye cyane. Asobanura ko amaze igihe kingana n’imyaka itatu akijijwe ariko abona nta kintu gihinduka ku buzima bwe.
Uyu mugabo avuga ko amakuru amugeraho ari uko umugore urugo rwamunaniye na wa mugabo wamucaga inyuma bashwanye ndetse ko ubukene bumumereye nabi. Uyu mugabo akababazwa cyane n’ukuntu umwana we abayeho atyo kubera amakosa y’umugore we. Uyu mugore ngo kuri ubu yongeye kumwifuza cyane, asaba abantu bamugeraho ko bamumusabira akagaruka bakongera kubaka urugo rwabo bundi bushya bagafatanya kurera umwana wabo bakabyara n’abandi.
None uyu mugabo aragisha inama niba yasanga uyu mugore we bakongera bakubaka cyangwa se niba yamureka akazashaka undi ariko nanone ngo akababazwa n’umwana we ubayeho atyo.
Ntucikwe !! Horana natwe ukanda hano like kuri page yacu ya Facebook, Twitter na YouTube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Donat Niyitanga
824 total views, 1 views today


text:
Amakuru ageze kuri Shikama mu kanya aturutse i Kigali aravuga ko Senateri Mucyo jadediye(Jean de Dieu) yitabye Imana mu kanya kuri uyu wa mbere tariki ya 3 z' Ukwakira 2016. Mucyo ngo yagize ikibazo ubwo yari ageze muri esikariye mu nyubako y'aho akorera maze yikubita hasi bahita bamujyana kwa muganga, ariko aza gupfira ku bitaro.
Senateri Mucyo azwi cyane ku bintu bibiri: niwe Pawulo Kagame yashinze gutekinika uruhare rw'Abafransa muri jenoside yo mu Rwanda. Ikindi cyane cyane abanyarwanda ba giseseka bamwibukiraho ni ubwicanyi yakoreye muri komini yavukagamo ya Mbazi muri 1994-1995 kugeza n'aho yica abantu bose bari baje mu bukwe udasinze n'abageni!
Shikama yamwanditseho kenshi, murasanga hano
inyandiko twamwanditseho ijyanye n'ubwo bwicanyi yakoreye mu bukwe. Igihe yasuraga imwe muri za gereza zo mu Rwanda, umwe mu banyururu yamubajije igihe we azasabira imbabazi z'ubwicanyi yakoreye Abahutu dore ko yariho abashishikariza kwirega bagasaba imbabazi, maze asubiza ko ngo Ingoma y'Abahutu nijyaho nawe ngo nawe ariho azicuza ubwicanyi yakoreye Abahutu!
Ese yaba azize iki? Abenshi ubu barahita batangaza ko azize utuzi twa Munyuza ariko Shikama irabatangariza ko uyu mugabo kuba agejeje iki gihe ari igitangaza cy'Imana kuko ku rutonde rw'abantu barwaye SIDA
bakuye mucyo bise kubyina intsinzi yo muri 1994,
Mucyo na Kabarebe baza ku isonga;iki cyorezo rero murumva ko akimaranye iminsi!
Dore imwe mu mirimo Jean de Dieu (soma: Jadediye) yakoze ku ngoma y'Agatsiko.
- Yakoze mu butabera nako mu bucamanza: umushinjacyaha mukuru w’u Rwanda
- Yayoboye muri 2008 komisiyo ngo yasuzumaga uruhare rw’ubufransa muri jenoside yo mu Rwanda.
- Yayoboye komisiyo y’igihugu ishinzwe kurwanya jenoside.
- Apfuye yari Senateri ku Kimihurura!
Birababaje kubona agiye adasobanuriye abanyarwanda ubwicanyi yabakoreye kandi ngo abasabe n'imbabazi.
Dg Nkusi Yozefu
www.shikamaye.blogspot.com
Muzamenya ukuri maze kubabohore.


text:
Related Posts
- Gukoresha neza telefone bizarinda abakobwa kugwa mu bishuko ~ featured, Kinyarwanda, Mobile 31 Mar, at 07 : 08 AM
- MTN Rwanda customers to get electricity on credit ~ English, featured, Mobile 17 Dec, at 06 : 57 AM
- MTN Rwanda, Safaricom in mobile money partnership ~ English, featured, Mobile 15 Oct, at 08 : 52 AM
- RSwitch facilitates first mobile money interoperability ~ English, featured, Mobile 13 Oct, at 06 : 01 AM
- Finally, MTN Rwanda launches cross-border mobile money transfer service ~ English, featured, Mobile 8 Sep, at 14 : 06 PM
Inyinshi muri Telefoni zaguye mu mazi zirakorwa zigakira
16 January, at 11 : 59 AM Print
Nk’uko umwe mu bakora telefoni zapfuye, Butaboba Hassan abivuga, ngo 80% bya telefoni zaguye mu mazi zirakira. Izidakira akenshi biba byatewe n’uko bene zo baba bagerageje kuzatsa zikiva mu mazi kandi ari byo bikomeza kuzica.
Uyu mugabo ngo watangiye akazi ko gukora telefoni mu mwaka wa 2003, avuga ko uko umuntu agerageza kwatsa telefoni yaguye mu mazi, maze umuriro wa bateri ugahura n’ibice byagezweho n’amazi maze bigakora sirikwi (circuit), bityo ntihabure ibindi bice bigize iyo telefoni byangirika.
Ngo mu gihe telefoni iguye mu mazi, nyirayo aba agomba guhita ayikuramo ikarita (SIMcard) na bateri, ubundi akayishyira abamenyereye kuzikora bakayimuhanagurira. Ati” iyo atayikubaganyije nta kabuza irakira. Tuyihanaguza essence igahita ikira”.
Muri telefoni yakira, harimo n’iziba zifite uburwayi bwa mikoro. Ni ukuvuga izo bahamagara ntizisohore ijwi, izidasona, n’izo uhamagara uvuga ariko uwo ubwira ntakumve.
Izo telefoni ziba zifite bene ubwo burwayi, azishakira izindi mikoro zo kuzisimbuza. Niyo mpamvu agura telefoni zapfuye ngo abone amapiyesi yo gusimbuza muzo akora.
Telefoni z’inshinwa ntizikunze gukira
Bitewe ahanini n’uko telefoni z’inshinwa zitagira ibyo kuzisimbuza (accessories), Hassan avuga ko kuzikora bitamworohera kuko iyo bibaye ngombwa ko asimbuza ipiyesi, ntaho ayibona. Uretse n’ibyo kandi ngo izo telefoni zijya zigira uburwayi budakira.
Atanga urugero nk’iyo telefoni yanze kwakira SIMcard. Ubwo ngo haba hari akuma kitwa Circuit ya SIMcrd kaba karapfuye, ku zindi telefoni ushobora kugasimbuza. Ariko ku nshinwa n’iyo wagasimbuza ako ukuye kuri telefoni nshya ntibikunda.
Hassan avuga ko hari n’ibyo abakora telefoni batabasha gukora badakoresheje mudasobwa nko gukuramo kode (decoder) cyangwa se gukuramo virusi.
Gusa ndo icyo yabwira abantu ni uko igihe ugize ibyago telefoni yawe ikagwa mu mazi wakwirinda kuyatsa hanyuma ukihutira gukuramo batiri na sim card ubundi ukayishyira ababisobanukiwe bakagufasha telefoni yawe ikongera kuba nzima.


text:
Ibyo Ugomba kumenya mbere yo kwiyemeza kubana n’umuntu akaramata
Muri iyi minsi usanga abatari bacyeya, batoroherwa cyane iyo umuntu avuze urukundo rw’iteka. Aho niho usanga benshi bemeza ndetse ko urukundo rutakibaho nubwo bitangaza cyane iyo buri wa gatandatu twitabira amakwe atandukanye mu mpande zose z’isi.
Uko amakwe atahwa ari menshi, ni nako umubare w’abatandukana bakananirwa kubana burundu ugenda wiyongera kubera gutungurwa na byinshi mu rukundo nyuma yo kubaka urugo. Burya kwirinda biruta kwivuza kandi burya iyo mbimenya ntiyari ijambo. Duhereye kubyo umwanditsi, Anne-Laure Gannac, yanditse ku rubuga rwa psychologie.com bigaragara cyane ko hari ibice bitatu by’ingenzi ugiye kwiyemeza yagakwiye kuba asobanukiweho neza.
IGICE CYA MBERE: KUMVA KO UWO UKUNDA ARIWE PARADIZO KURI WOWE
(Njyewe+uwo nkunda=umuntu umwe)
Ngiryo itangiriro ry’urukundo ruryoshye ku mubano wa babiri aho baba bumva ko bagize umuntu umwe ijana ku ijana. Uko urukundo rugenda rukura mu muntu, igishyuhira kuwo rwahisemo kimutera kumva koko ari mu yindi si yisangije we nuwo bakundana, aho benshi batasobanukirwa kandi haryoshye kurusha byose. Ni aho aba yumva ko yatomboye aho aba yemera ko ari kumwe n’umukunzi Imana yamugeneye koko umwari cyangwa umusore umukwiriye Iki gice ni aho buri umwe mu bagize umubano wa babiri(couple) aba areba undi agasanga koko ari imana y’I Rwanda, aho ahitamo uwo yihebeye akumva ko babaye umwe koko. Muri iri tangiriro ry’umubano w’abiyemeje kubana akaramata, ubuzima bwabo buba busa n’ijuru ritoya aho umugabo aba abona umugore we nk’umwamikazi mu gihe umugore we aba abona umugabo we nk’umwami.
Iki gihe kibanziriza ubuzima burebure bw’urukundo, ni igihe umwe aba yibona mu wundi kuburyo gikwiriye kuba nk’ibuye fatizo ku buzima buba buri imbere ku biyemeje kwibanira akaramata. Akamaro k’iki gice: Igice cyo gufata uwo mubana nk’impamvu y’umunezero wimbitse ni igihe gikwiye kubyazwa umusaruro cyane cyane mu gutuma ubuzima bwa bombi buryoha. Gituma abakundana bombi barushaho kwisanzurana ndetse no kunga ubumwe. Iki gice gifasha kwifungurirana bityo buri wese akamenya undi kandi bikajya bituma arushaho kumukunda uko bwije n’uko bucyeye kuko aba abona neza cyane ko ari ntawundi umumusumbira.
Imbogamizi muri iki gice: Icyi gice gishobora gutuma umuntu atandukana n’ukuri kw’ibintu, aho cyane cyane usanga ukunda yarahebeye burundu ubuzima bwe uwo akunda bityo uwo yihebeye akaba yamukoresha amakosa atandukanye. Kuri benshi buri umwe aba yumva umunezero we ukomoka k’uwo akunda gusa ndetse ko yewe uwo akunda ari nta nenge yaba afite dore ko muri icyi gihe ziba zitarebwa ku nyungu zo kwirebera ibyiza n’uburyohe bw’umukunzi.
Inama kuri muri iki gice: Ni ingenzi cyane kumenya kubaka umubano ukarishye muri iki gice, kwifungurirana kurushaho , kuganira ndetse no kumarana umwanya bihagije dore ko kwigunga biba bishobora kugwira abatari bacyeya mu gihe bari kure y’abo bihebeye. Kuri benshi, iki gihe kimara igihe kiri hagati y’imyaka ibiri n’itatu kuri benshi bityo kikaba gikwiye kwitabwaho kugirango mu kurangira kwacyo kizasige umubano ukaze hagati ya bombi kandi koko ukomeye
IGICE CYA KABIRI: KUMENYA KO MU BYUKURI BURI WESE ATANDUKANYE N’UNDI
(Njyewe+uwo nkunda=Njyewe +uwo nkunda)
Nyuma yo kumara igihe kamere zanyu zibumvisha ko muri umwe nk’uko ukuri ko gushyingirwa kubivuga, gahoro gahoro buri umwe agenda abona neza ko afite itandukaniro n’undi. Aha niho ubona ko imitekerereze yawe, uburyo bwo kwifuza ikintu runaka ngo gufata ibyemezo bitandukanye. Aha umwe agaragara nk’uwihuta muri byinshi undi akagaragara nk’utinda mu mayira ya buri kimwe.
Iki gice cyo kumenye ukuri ku itandukaniro rya babiri babana, abatari bacyeya niho batangira gucyeka ko bibeshye no gutekereza ko uwo bihebeye atariwe bari bakwiranye. Ku babana badaca bugufi intonganya zishobora kuvuka ariko ku bazi kwitegereza benshi cyane bavumbura kuzuzanya gushoboka hagati yabo.
Ni igihe cyo gusezera burundu ishusho yo kwibeshya kuwo wari warihebeye, aho buri umwe yemera ko uwo akunda nawe ari umuntu ugira inenge kandi n’intege nkeya zitandukanye bityo utabasha kwemera uwo yihebeye bishobora kumuviramo gusenya umubano Akamaro kuri iki gice: Muri iki gice buri umwe abasha gusubira kwiremarema nk’umuntu ufite intego ze z’umwihariko ku buzima bwe. Gituma buri wese yongera kwiyumva nk’ikinege kuri iyi si bityo bikamufasha guhitamo kurasa ku ntego zitandukanye aba yarihaye mu buzima ku giti cye.
Imbogamizi muri iki gice: Muri icyi gihe, benshi bashinja abaraza babo kuba batakibakunda nka mbere. Aho usanga urwikekwe, kubihirwa mu mubano no kwigunga byiganza mu rugo rwa babiri. Tutirengagije ko abatihangana bagiheraho bagasenya ingo zabo ni ngombwa kongeraho ko gishobora gutuma uwatinze kukinjiramo yicwa n’agahinda kamwereka ko adakunzwe n’uwo yihebeye bikaba byanamuviramo guca inyuma uwo bashakanye.
Inama: Umuntu uri muri iki gihe, afashwa cyane no kumenya kwegera birushijeho uwo yihebeye. Aha ni ngombwa cyane gushaka cyane uko basohoka bagatembera ndetse bakajya ahantu babereye amaso hari n’umwuka utandukanye n’uwo bahumekaga mu rugo rwabo. Ababishoboye bafata ikiruhuko kinini, bajya muri hoteli cyangwa ahandi hatari mu rugo rwabo, bakazirikana kurushaho gukundana no kuba umwe n’ubwo kamere ziri kugenda zihabatira kubona ibindi bitandukanye nibyo batekerezaga mu ntangiriro.
IGICE CYA GATATU: KWEMERA KUBANA AKARAMATA
(Njyewe+uwo nkunda=Njyewe+uwo nkunda+urugo rwacu)
Icyi gice cya gatatu, ni igihe koko ababana bamaze kumenyerana kandi biyemeje kubana mu gutandukana kwabo. Nyuma yo kubona ko buri umwe afite intego ze n’ibitekerezo bye, buri umwe mu babana wemeye ko uwo yahisemo atandukanye nawe aramwemera kandi akamwakira mu buzima bwe nk’inshuti y’iteka kandi ingenzi kugirango yuzure.
Muri iki gice buri umwe ntaba akibona ko ari hariya n’undi hariya, ahubwo baba bumva ko hari buri umwe , ibyifuzo, ibitekerezo na kamere bye ariko ko ari ngombwa ko babana kugirango ubuzima burusheho kuryoha.
Usanga kuri uru rwego ababana baba bafite n’abana aho usanga koko bamaze kubona umuryango bityo ntibaba bireba gusa ahubwo baba bireba banareba umuryango muri rusange.
Urukundo rero abemeza ko rusaza ntibavuga ukuri kuko urukundo nyarwo rugenda rurushaho kugira agaciro uko iminsi igenda iha indi bityo kugira umuryango ntibikwiye kuba impamvu yo gutana n’urukundo ahubwo ni uburyo bwo kurwinjiramo wese. Akamaro k’iki gice: Kwingira byimbitse mu rukundo rukuze kandi urukundo nyakuri ruha agaciro buri umwe ndetse na couple muri rusange.
Imbogamizi: abatari bacyeya nyuma yo kuvumbura ko buri umwe afite uko aremye, bashobora guhitamo kubana nk’inshuti gusa bityo kwitananaho bikagabanuka ndetse n’ibiryoshya umubano bigahabwa agaciro kagayitse nko gutera akabariro n’ibindi nk’ibyo… Inama:
Inyigo zitandukanye zigira umuntu uri muri iki gihe, gukomerezaho akubaha umukunzi we, kandi akamuha agaciro gakwiye nk’umuherekeza w’iteka muri buri pfundo rya buri mushinga we. Ni ngombwa cyane kumenya gukaza umubano ndetse no kurushaho gushaka uburyo butandukanye uburyohe no kuryoherezanya byakiyongera ku bucuti byahabwa agaciro kandi bigashyirwa mu bikorwa.


text:
Kubyarwa ubwa kabiri ni ishingiro ry’ubukristo
Ni ukuri, nu ukuri ndakubwira y’uko umuntu utabyawe ubwa kabiri, atabasha kubona ubwami bw’Imana, Nikodemu aramubaza ati mbese umuntu yabasha ate kubyarwa kandi akuze? (Yohana 3:3-5)
Mu bintu byagoye umugabo witwa Nikodemu wari usanzwe azi iby’imihango y’idini kandi abyigisha ni ukwisanga hari intambwe ataratera hanyuma, yanasabwa kuyitera agasanga ngo arasabwa kuvuka ubwa kabiri. Yibajije ukuntu azasubira mu nda ya nyina akongera akuvuka ubwa kabiri biramuyobera. Yesu nyiyahwemye kubwiza abafarisayo ukuri ko bakwiye gukebwa ko mu mutima kutari uk’umubiri, kuko gukiranuka kwabo kwabaga gushingiye ku bigaragara no kubahiriza amategeko ya Mose.
Yesu yasabaga ko abantu bavuka ubwa kabiri, n’amazi n’Umwuka kuko icyabyawe n’Umwuka nacyo kiba ari umwuka. Birumvikana ko bisaba umuntu kuba mushya bitandukanye cyane no kugira aho usengera, kubatizwa nk’umuhango w’idini, kugira imirimo ukora n’ibindi kuko Nikodemu ntiyakoraga mike, ariko Yesu yaramwitegere asanga hari ibizami ataratunganya birimo kubyarwa ubwa kabiri, ari nawo musingi w’ubukristo.
Ikindi umuntu ashobora kugira ingeso nziza bikitiranywa no kubyarwa ubwa kabiri kuko hari abantu baba basanzwe bitonda, bavuga make ushobora kubabona ugatekereza ko babyawe ubwa kabiri.
Nshuti namwe benedata ntimukirengagize iki gikorwa cy’ingenzi kuko ni umusingi w’ubukristo, dushobora kwirengiza ibintu byinshi mu nzira y’Imana, ariko hari ihame tutagomba kwirengagiza, nta nararibonye yo kubyarwa ubwa kabiri ntidushobora gukizwa no kwinjira mu bwami bw’Imana.
Dusubiye ku magambo twasomye mu by’ukuri Nikodemu yashoboraga kumenya ibintu byinshi ariko iby’ingenzi ntabimenye, yari umwigisha w’amategeko, umufarisayo akaba umwe mu bayobozi b’idini y’abayuda, wiyirizaga, agasenga kenshi, agatanga ibyacumi ariko Yesu amubwira ko agomba kubyarwa ubwa kabiri. Kubyarwa ubwa kabiri ni igikorwa kidasanzwe, (Yohana 1:12-13), ni uguhinduka guhera mu mutima hanyuma bikagaragara nyuma mu bikorwa no mu myifatire, ni uguhinduka icyaremwe gishya, rero ni itangiriro ry’imibereho mishya igihe umuntu amaze kwakira Yesu.
Nkwifurije kubyarwa ubwa kabiri!


text:
Uyu munsi taliki 14 Ukuboza 2014, tugeze ku cyumweru cya 3 cya Adiventi
hakaba hasigaye iminsi 11 gusa ngo Kiliziya Gatulika ihimbaze Noheli. Amasomo liturujiya
yagennye kuri iki cyumweru arakomeza kutwegereza ivuka ry'uwo mukiza wahanuwe
mu myaka ibihumbi mbere y'ivuka rye.
Mu isomo rya mbere umuhanuzi Izayi arereka rubanda umukiro ukomoka
k'uwasizwe n'Uhoraho n'Inkuru nziza y'Umukiro. Bene uwo aba atwikiriwe n'umwuka
w'Uhoraho kuko aba yaratowe agasigwa amavuta bityo akoherezwa gushyikiriza
abakene inkuru nziza no komora abafite imitima imenaguritse.
Mu isomo rya kabiri, Pawulo intumwa arandikira abaturage batuye i
Tesaloniki abararikira guhora basenga ubudatuza bashimira Imana muri byose.
Pawulo arabihanangiriza kudahinyura ibyahanuwe ko ahubwo bakwiye kubigenzura
bityo ikiza kirimo bakakigundira naho ikibi bakacyirinda.
Ivanjili Ntagatifu yanditswe na Yohani baratubwira ukuntu Yohani yabaye
umuntu watumwe n'Imana nk'integuza yo guhamiriza isi ko umukiza ari hafi
kuvuka. Yohani yaje guhamya urwo rumuri ruzamurikira isi. Abaherezabitambo
n'abarevi b'i Yeruzalemu bakimenya ko Yohani yahasesekaye bamutumyeho intumwa
kumubaza uwo ariwe ariko bakaba barabikoze kubera gushidikanya aho
bamwitiranyaga na YEZU.
Bamubajije niba ari Kirisitu, Eliya, Umuhanuzi ugomba kuza,.. byose
arabahakanira bakomeje kumwinginga ngo ababwize ukuri uwo ariwe abasubiza ko
ari IJWI RY'URANGURURIRA MU BUTAYU RISABA ABANTU
BOSE GUTUNGANYA INZIRA YA NYAGASANI nk'uko umuhanuzi Izayi yabivuze.
Yohani yanaboneyeho gusobanurira abo bahakanyi ko batisimu atanga ari iyo mu
mazi ariko ko burya rwagati muri twe harimo uwo tutazi ari nawe uzatuvukira
kuri Noheli mu minsi 11 iza.
Byose biberaho kutwigisha buri munyarwanda agenzure ibyahanuwe muri
Bibiliya n'umukiro byamuzaniye hanyuma agenzure n'ibyahanuwe ku Rwanda
n'umuvumo, ingaruka n'umusaraba byadukoreye hanyuma buri wese asesengure ibiri
imbere bityo amenye iyo yerekeza ubuzima bwe kugira ngo akana Yezu kazatuvukire
twumva neza icyerecyezo cy'ubuzima.
Abatagatifu b'icyumweru
gitaha
Kuwa mbere, taliki 15 Ukuboza ni(-). Kuwa kabiri, taliki 16
Ukuboza ni Adélaïde, Albina, Ananie, Azalias, Eusèbe na Misael. Kuwa gatatu, taliki 17 Ukuboza ni Bega na
Wivianne. Kuwa kane, taliki 18 Ukuboza ni Gratien. Kuwa gatanu, taliki 19 Ukuboza
ni Urbain na Teya. Kuwa gatandatu, taliki 20 Ukuboza ni Abraham, Isaac na Jacques.
Ku cyumweru gitaha, taliki 21 Ukuboza ni ICYUMWERU CYA KANE CYA ADIVENTI
na mutagatifu Pierre Canisius
Padiri TABARO
shikamaye.blogspot.com
Shikama ku Kuri
na Demukarasi(SKUD)


text:
UKO IKORANABUHANGA RIHAGAZE UBU MU KARERE KA KARONGI
Kugeza ubu Akarere ka Karongi gafite za mudasobwa zigera kuri 30 zo mu bwoko bwa DESKTOP n’izindi zigera muri 55 zo mu bwoko bwa LAPTOP zose zikora neza. Hari Photocopieuse 3 nzima, Imprimantes zigera kuri 35 harimo 3 gusa iri Colored. Dufite Scanneur 3, Digital Camera 3 na Projector 2. Kuri buri murenge hari nibura 1DESKTOP na 3 LAPTOPS kuri buri mukozi, na Imprimante ebyiri uretse ko hari n’imirenge ifite Printer imwe gusa. Buri murenge kandi ubu ufite Scanneur, Camera Digital bikora neza. Turateganya ko mu gihe cya vuba buri murenge wahabwa Photocopieuse. Dufite kandi ibyumba mpahabwenge makumyabiri na birindwi bifite nibura 2Laptops, 1 printer, 1scanner na 1 photocopier machine. Mu karere kandi dufite na 2 BDS imwe iri Gashari indi Gishyita kandi muri buri imwe harimo 14 machines (DESKTOPs), 1 photocopier machine, 1 printer, 1 scanner na 1 Projector. Dufite kandi n’ibigo 2 twahawe na WorldVision muri gahunda yo gufasha urubyiruko. Kimwe kiri i Rubengera(PPMR) ikindi kiri i Gishyita ku murenge.
Akarere gafite kandi Local Area Network (LAN) ikora neza yavuguruwe n’Ikigo cy’igihugu gishinzwe amajyambere (RDB) ndetse tukaba Akarere karashyizwe kuri Fiber Optic Network nk’uko n’ahandi hose ku rwego rw’igihugu bimeze. Connection internet irahari kandi ni nyinshi kugeza ubu nta kibazo twari tukigira keretse iyo habayeho pane general. Gusa dufite gahunda yo kongera bandwidth ikava kuri 3Mbps ikagera kuri 15Mbps noneho tukayigeza ku biro by’imirenge yose hakoreshejwe Technology ya Radio Broadcasting, bikaba bizatwara hafi 50Millions ugereranije.
Akarere gafite Official Website http://www.karongi.gov.rw kandi tukaba tugerageza kuyishyiraho amakuru atandukanye y’ibikorwa akarere kagenda gakora buri munsi mu rwego rw’imihigo kaba karihaye. Dushyiraho kandi n’amakuru arebana n’amasoko cyane nk’icyo twita Procurement plan ndetse n’amatangazo yose y’amasoko.
Hari kandi email ebyeri karongidistrict@minaloc.gov.rw na karongidistrict@yahoo.fr zikoreshwa n’abakozi bose b’Akarere ka Karongi buri munsi mu ihererekanya makuru hagati ya Local Government na Central Governement cyangwa se hagati y’abakozi ubwabo ku rwego urwari rwo rwose. Ubu tukaba duteganya gushaka domain ya district aho buri mukozi azaba afiteho email y’akazi.
Dufite kandi Social Media ebyiri arizo Twitter ( @InkingiKarongi) na Facebook aho naho tunyuza amakuru atandukanye y’ibiba biri kubera mu Karere.
Mu karere kandi hakoreshwa ikoranabuhanga muri service zitandukanye. Urugero ni nka SMART-IFMS ikoreshwa muri Finance nkaba navuga ko yahuje software ebyiri iyitwaga « TaxPayer Management System » n’iyahoze ari SMARTGOV , IPPIS ikoreshwa mu ihembwa ry’Abarimu n’Abaforomo yasimbuye iyitwaga Staff Management ninayo kandi ikoreshwa mu ihembwa ry’abakozi basanzwe b’Akarere. Zombi zikaba ziri Web-based.
Muri Karongi dufite BDS ebyiri imwe iri mu Birambo mu murenge wa Gashari indi nayo iri i Gishyita mu Kigo ya ES BISESERO ariko tukaba duteganya nayo kuyimurira ku murenge kubera ibibazo by’amahuhwezi yinjiramo. Izi BDSs zifite abakozi (Managers & IT Technicians).
Ku bijyanye na Radiyo na Televiziyo, imiyoboro y’ibyo bitangazamakuru bibiri bya Leta irahagera, ariko haracyari imbogamizi mu duce twinshi ku mashusho ya Televiziyo y’u Rwanda n’ubwo twavuye kuri Analogue tukajya kuri Digital System. Tukaba tuboneye ho kubasaba rwose gukora ibishoboka kugirango amashusho ya TVR nayo ahagere neza cyane cyane mu mirenge kuko ahenshi amashusho ahagera atameze neza cg ntanahagere kandi turizera ko bizakunda dushingiye kuri gahunda ikigo cy’igihugu gishyinzwe itanzangazamakuru ORINFOR cyatanzwe. Izindi radiyo zigera muri Karongi ni BBC, Radiyo Mariya, izindi ntizihagera neza cyangwa na habe na busa. Twabamenyesha kandi ko Akarere ka Karongi kamaze igihe karashyizeho Radiyo y’Abaturage ikaba ivugira ku murongo wa MHz 89,4.
Ku bijyanye n’itumanaho, ubu MTN ifite iminara igera kuri 6, icyahoze ari RWANDATEL cyari gifite igera kuri 7, TIGO ifite igera ku 9, ORINFOR ifite umunara umwe.
Ku bijyanye na Gahunda ya One Laptop per Child, mu karere ka Karongi tumaze guhabwa
Uko rero akaba ariko ikoranabuhanga rihagaze mu Karere, tukaba dufite ingamba zo kongera umubare wa za mudasobwa ndetse n’ubumenyi mu bijyanye no kuzikoresha cyane cyane mu mirenge no mu tugari n’ubwo amikoro akiri make.
Ikindi yenda Akarere kakora ni ubuvugizi kugirango haboneke Budget yo kugeza Internet mu mirenge ituruka kuri Fiber Optic kuko n’ubwo ubu bakoresha Internet ariko Modems bakoresha zifatira ku minara ya 2G itakijyanye n’igihe. Telecommunication Companies zirasabwa kuvugurura cg zigashyiraho iminara ikoresha ikoranabuhanga rigezweho rya 4G aho bishoboka aho bidakunze nibura bakava kuri 2G bakajya kuri 3G. Ibi ni byo byatuma tubasha gushyira neza mu bikorwa gahunda za Leta zitandukanye mu Ikoranabuhanga cyane cyane iza RwandaOnLine.
Murakoze.
NTABARESHYA Albert Jess
Umukozi ushinzwe ICT
Akarere ka Karongi


text:
Umuyobozi w’akarere ka Kicukiro, Dr Nyirahabimana Jeanne yabwiye abatuye mu kagari ka Nyakabanda, ho mu murenge wa Niboyi bagera kuri 700 ko iterambere n’imibereho myiza bishingira ku mutekano urambye, maze abasaba kwirinda no kurwanya ikintu cyose gishobora kuwuhungabanya.
Ibi yabibabwiye ku itariki 27 Gashyantare mu nama yagiranye na bo, akaba yari hamwe n’umuyobozi wa Polisi y’u Rwanda muri aka karere, Superintendent of Police (SP) Nkeramugaba Sano.
Dr Nyirahabimana yababwiye ati :"Mugomba kwirinda ibyaha aho biva bikagera, kandi mugaha Polisi y’u Rwanda amakuru y’umuntu wabikoze cyangwa ufite imigambi yo kubikora."
SP Nkeramugaba yasobanuriye abitabiriye iyo nama uko icuruzwa ry’abantu rikorwa, kandi abaha ubumenyi ku bwoko bw’ibiyobyabwenge n’ingaruka mbi zabyo.
Yababwiye ko abakora ubucuruzi bw’abantu bigaragaza nk’abanyampuhwe bagamije gufasha abo baba bashaka kujya gucuruza, ariko ko ibigaragara nko kugira neza biba byihishe inyuma imigambi mibisha.
Yagize ati :"Bene abo bantu bizeza abo bashaka kujya gucuruza ko bazabaha cyangwa bakabashakira imirimo n’amashuri byiza mu mahanga."
SP Nkeramugaba yakomeje abasobanurira ko iyo babagejejeyo babambura ibyangombwa byose, hanyuma bakabakoresha imirimo y’agahato kandi y’ingufu kandi nta gihembo.
Yabwiye urubyiruko rwari muri iyo nama ati :"Nihagira umuntu ubizeza bene ibyo bitangaza ; muzahite mubimenyesha Polisi y’u Rwanda kuko nta kindi azaba agamije uretse kujya kubacuruza."
Yabwiye kandi abari aho kwirinda ibiyobyabwenge nk’urumogi, Kanyanga, ndetse n’ibindi, kandi abasaba kujya baha Polisi y’u Rwanda amakuru y’abantu babinywa, ababicuruza, ndetse n’ababitunda.
SP Nkeramugaba yabasobanuriye ko ibiyobyabwenge bitera uwabinyoye gukora ibyaha nko gukubita no gukomeretsa, gufata ku ngufu, gusambanya abana, n’ihohoterwa rishingiye ku gitsina.
Yababwiye ati :"Gutangira amakuru ku gihe ni ingenzi kuko bituma ibyaha bikumirwa, kandi bituma ababikoze ndetse n’abafite imigambi yo kubikora bafatwa."
Yababwiye kandi gushyigikira irondo ry’umwuga kugira ngo barusheho kurwanya ubujura bw’uburyo bwose.
RNP
EAPCCO na Polisi y’u Butaliyani basinye amasezerano y’ubufatanye
Polisi y’u Rwanda na Uganda zakoranye inama yo gukomeza ubufatanye hagati...
Abayobozi bakuru berekeje i Gabiro mu mwiherero [ AMAFOTO ]
Tito Rutaremara Yatangaje ko kwambara Bikini kubakobwa atabibonamo...
Nyagatare:Akarere kaza ku isonga muri ruswa, imiyoborere mibi,...
14-07-2017br>
Menya abakandida bahatanira kuyobora u Rwanda
14-07-2017br>
Abaturage Kaniga ngo’ RPF - Inkotanyi ’ iri hafi guhindura aho batuye...
12-07-2017br>
Ukuntu Perezida wa Green Party yanga abamuvuga ibyo adashaka atowe yavamo...
10-07-2017br>
USA : Umunyarwanda Dr Ntakirutimana Eliel ( Nataki) ashobora kwisanga mu...
10-07-2017br>
Ubukungu bw’u Rwanda bwiyongereye ku kigero cya 1.7% mu gihembwe cya mbere...
10-07-2017br>
Hamuritswe igitabo cyiswe ’’amakayi y’urwibutso’’ kivuga ku nzira y’umusaraba...
6-07-2017br>
Ambasaderi w’umuryango w’ubumwe bw’Uburayi mu Rwanda yagawe kubera kwivanga...
2-07-2017br>
Kongera imbaraga n’ubufatanye mu gutanga serivisi nziza : intego ya police,...


text:
UMUSOMYI WA BIBILIYA, ku cyumweru 07/05/2017
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Ku cyumweru tariki ya 07/05/2017 turasoma muri Zaburi 9:2-11:
“Ndashimisha Uwiteka umutima wanjye wose, Ndatekerereza abantu imirimo yawe yose itangaza. Ndakunezererwa ndakwishimira, Usumbabyose ndaririmba ishimwe ry’izina ryawe, Kuko abanzi banjye basubira inyuma, Bagasitazwa bakarimburwa no mu maso hawe. Kuko wanciriye urubanza rukwiriye rutunganye, Wicaye ku ntebe uca imanza zitabera. Wakangaye abanyamahanga, warimbuye abanyabyaha, Wasibanganije amazina yabo iteka ryose. Abanzi banjye bashizeho barimbutse iteka, N’imidugudu yabo warayishenye, No kwibukwa kwabo kwarabuze. Ariko Uwiteka yicara ari umwami iteka, Yateguriye imanza intebe ye. Azacira abari mu isi imanza zitabera, Azaha amahanga imanza z’ukuri. Kandi Uwiteka azabera abahatwa igihome kirekire kibakingira, Igihome kirekire kibakingira mu bihe by’amakuba. Abazi izina ryawe bazakwiringira, Kuko wowe Uwiteka, utareka abagushaka.”
Ikibazo kidufasha kurushaho gusobanukirwa:
Ibyo nsomye birambwira ibya NDE, kandi biranyigisha IKI?
Ubusobanuro bw’umusomyi:
Ndashimisha Uwiteka umutima wanjye wose (2): Dawidi afite ishimwe mu mutima rimutera guhimbaza Imana. Ntabwo ari nka ba bandi bashimisha Imana iminwa gusa, ariko imitima yabo iri kure yayo (Yes.29.13). We umutima we unezerewe Imana isumbabyose (3). Hari ibyo abitse mu mutima we yumva atagira ibanga. Ibyo ni byo bimutera kuririmba. Ese umutima wawe ujya unezererwa Imana bene aka kageni? Ni gute se ubigaragariza abo mubana? Wanciriye urubanza rukwiriye rutunganye (5): Abami b’Abisirayeli baricaraga bagacira imanza rubanda. Abo hari igihe bashobora kwibeshya bakabera, ariko Uwiteka we ni Umwami utabera. Reba ibyo Dawidi amushimira: Uwiteka asubiza inyuma ababisha bacu (4). Arabarwanya kandi akaducira urubanza rutunganye (5). Arimbura burundu abanzi bacu (7). Abera abahatwa igihome kibakingira (10). Ntareka cyangwa ngo ahane abatunganye (11). Uwiteka si umucamanza gusa. Ni n’umutabazi (Heb.13.6). Mu gihe wugarijwe n’abakugirira nabi, iringire Uwiteka, kuko atareka abamushaka (11). Uyu munsi fatanya na Dawidi gusihima Uwiteka. Ejo ni Dawidi yabikoreye, uyu munsi ni wowe abikorera.Indir.204 Gushimisha.
UWIMANA Ange Victor
Tel: (+250)788552883, (+250)725151463
Email: [email protected]


text:
Abarokotse Jenoside yakorerwe Abatutsi bo mu Murenge wa Kanzenze mu karere ka Rubavu, ahahana imbibi n’akarere ka Nyabihu mu murenge wa Bigogwe, bavuga ko bakurikije umubare munini w’abatutsi biciwe ku rutare rwa Bigogwe bita Ibere rya Bigogwe, hakwiye kubakwa urwibutso kugira ngo amateka yaho atazasibangana.
Aba barokotse Jenoside yakorewe abatutsi bo muri aka gace, bavuga ko bari baturanye n’ikigo cya gisirikari cya Bigogwe cyabagamo abasirikare b’abakomando bitorezaga kuri urwo rutare, bakaba bari bizeye ko bafite umutekano kuko bari baturanye n’ingabo z’igihugu, ariko ngo icyabababaje nuko ari zo zabishe.
Abarokokeye muri aka gace bavuga ko interahamwe zafataga Abatutsi zikaburiza uru rutare, zikabategeka kurusimbuka babaziritse, ku buryo ngo bamwe bapfaga bataragera hasi, kuko rufite amabuye ashinyitse.
Kanoti Perusi, umwe mu barokokeye mu Bigogwe, avuga ko kuri uru rutare habereye ubugome budasanzwe, kuko ngo hari abatutsi baruhondwagaho kugeza bashizemo umwuka, abandi bakarwurizwa bakajugunywa mu kirere.
Aragira ati « Ruriya Rutare rwa Bigogwe sinshobora kuzarwibagirwa, hari murumuna wanjye barujyanyeho bamusaba kurusimbuka igihe atinze gato bahita bamusunika apfa ataragera no hasi, rwose iyo mbonye hari abasura uru rutare nk’ahantu nyaburanga birambabaza, kuko mpafite amateka mabi.”
Yakomeje agira ati «Mu rwego rwo guha agaciro abahiciwe bagendaga bahakubita umutwe, n’abandi, twumva hashyirwa urwibutso cyangwa ikindi kigaragaza amabi yahabaye, kuko habereye ubwicanyi ndengakamere, imyitozo ya gisirikari bayidukoreyeho ndetse hari n’ubwo bakoraga urw’agashinyaguro bagashyiraho umuntu ngo bapime barebe umurasa mu mutwe, birabaraje.»
Bizimungu Mathias, undi waharokokeye aragira ati «Tujya tubona ku migezi yiciwemo abantu hari ubwo bahashyira amateka agaragaza abaguyemo, rwose no kuri uru rutare bazahashyire ikigaragaza Abatusti bahaguye kuko ni benshi, njye ubwanjye nzi abagera kuri 30.”
Nk’ uko imvaho yabyanditse, Kabanda Innocent, Perezida wa Ibuka mu karere ka Rubavu, yavuze ko ahantu hatandukanye hazashyirwa ibimenyetso bigaragaza ubwicanyi bwahabereye mu rwego rwo gufasha abantu kwibuka.
Aragira ati «Biri muri gahunda kugenda hashyirwa ibimenyetso ahantu hose hazwi neza hagiye hicirwa abantu muri Jenoside rero nk’aha bizwi neza hari n’ikigo cya gisirikare ntabwo hasigara mu hagomba kwitabwaho, nuko bitaratangira gushyirwamo ingufu ariko natwe tuzakomeza dushakisha uburyo ibyifuzo by’abarokotse byashyirwa mu bikorwa.»


text:
Hari benshi mu bayobozi b’Amatorero n’amadini bahamagarirwa kubwiriza abantu ubutumwa bwiza mu mihanda , mu masoko , mu modoka zitwara abagenzi benshi […] , ariko bamara kubaka insengero bagahagarika uwo murimo , nyamara wafashaga abatari bacye kumenya ijambo ry’Imana no kwemera Yesu Kristu bagakizwa ibyaha , bakemera no kubatizwa.
Intumwa ( Apostle ) Ben Adjei – Duncan uyobora Global Revival Ministries ukomoka muri Ghana yatangiye kuvuga ubutumwa mu masoko atandukanye , ngo abashe kubwiriza umubare munini w’abantu ubutumwa bwiza bwa Yesu Kristu .
Nubwo atavuze umubare w’abakijijwe babitewe nuko bumvise ubutumwa bwiza bw’ijambo ry’Imana , hari bamwe mu bacuruzi basaga n’abatitaye ku byo uyu mugabo yavugaga.
Uyu mukozi w’Imana akimara gusoza iki gikorwa , yavuze ko adatewe isoni no kuvuga ubutumwa mu isoko , ngo kuko gushyira ubutumwa bwiza bwa Yesu Kirisitu abari mu isoko ( abacuruzi n’abaguzi ) bibafasha kumenya Imana kandi batavuye mu kazi bakora.
REBA AMAFOTO YE ABWIRIZA MU ISOKO :
Ntucikwe !! Horana natwe ukanda hano like kuri page yacu ya Facebook, Twitter na YouTube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Ntakirutimana Janvier
1,233 total views, 1 views today


text:
Benshi bibaza niba hari akamaro ko kubyuka kare.Nyamara abahanga mu by’ubuzima bwa muntu bemeza badashidikanya ko akamaro gahari.Niyo mpamvu twifashishije urubuga Healthambition.com, tugiye kubagezaho imimaro 7 izanwa no kubyuka kare.
1. Kubyuka kare bifasha abanyeshuri gutsinda neza
Niba uri umunyeshuri ni ingenzi kujya ubyuka kare.Ubushakashatsi bwakozwe na Texas University bwagaragaje ko umunyeshuri wagize umuco wo kubyuka kare agira amanota meza mu myigire ye, ugereranyije n’abatabyuka kare.Gusa ibi ntibizanwa no kubyuka kare gusa, ahubwo kubyuka ukagira umwanya wo gukora siporo no kurya ibya mugitondo byiza.
2. Kubyuka kare bigufasha guhozaho mu gufata ifunguro rya mu gitondo
Benshi bajya babuzwa gufata ifunguro rya mu gitondo no kuba batazindutse kandi bagiye muri gahunda nyinshi zihutirwa nk’akazi n’ibindi.Kudafata ifunguro rya mu gitondo si ikintu cyiza kuko umubiri wa muntu uba ukeneye intungamubiri zo mu mafunguro ya mu gitondo.
3. Kubyuka kare bifasha mu kugaragaza umusaruro mu byo ukora
Abantu babaye indashyikirwa ku rwego rw’isi ni abantu babyuka kare.Biroroshye ko iyo ubyuka kare ukora byinshi bizana umusaruro ushimishije.
Muri 2010, Christoph Randler, wigisha muri Kaminuza ya Harvard, yagaragaje ko ababyuka kare batanga umusaruro mu byo bakora, ugereranyije n’abatabyuka kare.Akenshi usanga mu masaha ya mu gitondo, ushobora gukora byinshi kuko nta birangaza byinshi biba bihari.
4. Kubyuka kare bifasha ubuzima bwawe bwo mu mutwe
Abahanga bavuga ko uko umaze isha ya mbere y’umunsi umeze bigira ingaruka ku munsi wawe wose n’ubuzima bwawe muri rusange.
Iyo ubyutse kare, bigabanya umunaniro mu buzima bwawe, kuko uba utari bubyuke wihuta ujya mu bindi.Ibi ubikoze bikaba umuco wawe, bizna impinduka mu buzima bwawe kuko bituma utekereza neza kuko ubwonko buba butananiwe.
5. Kubyuka kare bigufasha gukora Siporo
Kubyuka kare bigufasha kujya muri siporo.Igihe wakoze siporo mu gitondo bigufasha kwirirwa umeze neza mu byo ukora.Iyo kubyuka ukora siporo byabaye umuco kuri wowe, birwanya kuba wasinzira ukarenza.Ibi kandi birwanya indwara nyinshi mu buzima bwawe.
6. Kubyuka kare bituma usinzira neza mu gihe cyabyo
Abantu babyuka kare bagira ibihe byo gusinzira byiza.Kuryama kare kandi ku masaha amwe, bituma ubyuka kare.Abahanga mu bijyanye no kuryama, bavuga ko kugira amasaha yo kuryamiraho no kubyukiraho ahoraho, bifasha mu kugira ibihe byiza byo gusinzira.Niba utekereza ko uzajya usinzira mu mpera z’icyumweru (Weekend), ibyo ni ukwica ubuzima bwawe.
7. Kubyuka kare bituma ugira ibihe byiza
Kubyuka kare ;mbere y’abandi bo mu rugo bikuzanira kwirirwa ufite ibihe byiza kubarusha.Gusa ntibihera mu rugo gusa, ahubwo no mu bindi ujyamo bigenda neza.
Mu gihe wabyutse kare ni igihe cyiza cy0 gutekereza neza no gufata ibyemezo utuje kuko nta birangaza biba bihari.
Kubyuka kare biragora ariko ni ukugenda ubigerageza kuko bigira umumaro mu buzima bw’ababigize umuco.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Theoneste Niyikiza
1,846 total views, 1 views today


text:
Mu mudugudu wa Bahemba, akagari ka Kamanyenga, mu murenge wa Nkanka, mu karere ka Rusizi, haravugwa urupfu rw’umusore w’imyaka 18 y’amavuko wari ikinege mu muryango we, wapfuye ubwo yogeraga mu kivu akitse imirimo ya VUP yakoraga.
Umunyamabanga Nshingwabikorwa w’umurenge wa Nkanka Uwambaje Aimée Sandrine, mu kiganiro yagiranye n’Imvaho Nshya, yemeje ko babwiwe ko uwo musore witwa Musabyimana Théophile arohamye mu kivu, bagerayo bagiye gutabara bagasanga yashizemo umwuka, umubiri we ugahita uboneka ukajyanwa mu bitaro bya Gihundwe gukorerwa isuzuma.
Yagize ati:“Urwo rupfu rwabayeho koko, uyu musore yari arimo akorana n’abandi umuhanda muri VUP, kuko yari yasimbuye se muri aka kazi ngo wumvaga afite intege nke, barangije akazi uyu musore ajyana n’abandi koga mu kivu, ari na ho yarohamiye ahita ahasiga ubuzima.
Rukaba ari urupfu rwatubabaje cyane, cyane cyane ko uyu mwana ari na we wenyine ababyeyi be bari bafite ari ikinege, kandi akaba yitangaga ku mirimo ye, akaba agiye twari tukimukeneye cyane.”
Mu butumwa yahaye abaturage, Uwambaje yabasabye kutibwira ko bakenetse ikiyaga cya kivu cyane ngo bumve ko bashobora koga nta myambaro yabugenewe bambaye, cyangwa ngo bagere kure bibwira ko nta kibazo, ahubwo ko bagomba kwitonda bakoga mu buryo butabavutsa ubuzima.
Yagize ati:“Iki kiyaga si ubwa mbere kidutwara abantu kuko n’umwaka ushize harohamye undi na we wari urimo yoga, uretse n’aboga hakaba hanagwamo bamwe mu baroba na bamwe bagenda mu mato bisanzwe.
Tukaba dusaba abaturage kutumva ko ari abahanga mu koga kuko baturiye ikiyaga, ahubwo bakajya bajyamo bakurikije amabwiriza bahabwa, cyane cyane ayo koga bambaye imyambaro yabugenewe, kogera hafi, uwumva atizeye neza ko azi koga bihagije akaba yavoma n’amazi akogera i musozi ariko ikivu ntigikomeze kudutwara abantu uruhongohongo gutya tubireba, kuko tutabuza abantu koga.”
Uyu musore ngo wari waranarangije amashuri yisumbuye, ubuyobozi bw’uyu murenge bwiyemeje gufata mu mugongo umuryano we buhereye ku kwishyura amafaranga y’isuzuma ryo kwa muganga, abaturanyi na bo bakaba bakanguriwe kuwuba hafi, muri ibi bihe bikomeye urimo byo gupfusha ikinege amanzaganya.


text:
NTA UTERA IMIGERI IBIRI ICYARIMWE NGO AHAME HAMWE: Abarwanya ubutegetsi buliho nibazirikane aya magambo, buli wese yirinde gushaka gusenya abo basangiye urugendo n’iyo baba batari mu kinyabiziga kimwe nawe.
Banyarwanda bavandimwe dusangiye umurage ;
Hari byinshi nifuzaga kwandikaho aliko mpisemo kubanza kuvuga kuli iyi ngingo igaragara nk’umutwe w’inyandiko kuberako niyumvamo ko yihutirwa.
Ibyo nifuzaga kuvugaho kandi nzakomeza kuganiraho na nyuma yo kubagezaho iki kiganiro, ni ibijyanye no gushishikariza abo mu moko Hutu-Tutsi gukanguka bakireba bakareba ejo hahise maze bakiyemeza kwegerana no gukemurira hamwe ibibazo, byaba ibyo kuvanaho ubutegetsi bw’igitugu butoroheye abanyarwanda muli iki gihe ndetse n’ibyo guhamya neza uburyo bw’imibanire bubakwiye.
Reka twiganirire noneho ku cyatuzinduye cy’uko kwiha gutera imigeri ibiri umwe uwutera umunyagitugu uwundi uwutera abarwanya umunyagitugu nawe witwa ko urwanya, ali ikosa likaba n’ikosa ry’igenarugamba « erreur strategique/strategic error », kuko uba wisenya mu buryo buziguye utabibona, kuko uba uca intege abaca intege umunyagitugu nawe urwanya. Kugenza gutya ni ukudashakira ibyiza abo uvuga ko uharanira gutabara, aha ndavuga abanyarwanda.
Muli ibi bihe, abarwanya ubutegetsi buyoboje iterabwoba abanyarwanda bamaze kwiyongera haba mu mubare w’amashyaka ya opozisiyo haba no mu bantu ku giti cyabo batanga ibitekerezo bikangurira abanyarwanda kwishakira umubano mwiza hagati yabo. Iki ni ikimenyetso cyiza kigaragaza ko abanyarwanda bariho bakanguka ku muvuduko ushimishije, kikagaragaza kandi ko ubayoboye nabi atazakomeza kubangiriza ngo bamwihorere ubuzirakumusaba guhinduka cyangwa se kumwihaniza igihe yanze akanangira, byakwangwa abaturage bababaye bakikemurira ibibazo mu nzira yaba ibihutiye.
Uko bigenda bigaragara ko iyi ngoma y’igitugu ishobora gusenyuka vuba cyangwa se bitinze ho gake, niko bamwe mu bayirwanya batangiye kwikanga ko rya sangira n’isaranganya baririmba ritazabanezeza, nabo bakaba bakwibwira bati : « dore turi mu bafite igihagararo cyane muli opozisiyo, none nimucyo dutangire dusenye abandi noneho tuzasigare twenyine, n’amahanga abe aritwe azajya anyuraho twenyine, maze iyi ngoma nihirima tuzifatire twiharire ! »
Ngili ikosa rikomeye rero ryagiye rikururira u Rwanda akaga kaje kuvamo iyicwa ry’imbaga y’amoko yose mu buryo buteye ubwoba na n’ubu abanyarwanda bagipfa.
Baca umugani mu kinyarwanda ngo : « BABONA ISHA ITAMBA BAGATA N’URWO BARI BAMBAYE »
Abafaransa bo bakavuga ngo « IL NE FAUT PAS VENDRE LA PAEAU DE L’OURS AVANT DE L’AVOIR TUE », abongereza bo bati : « NEVER COUNT CHICKENS BEFORE THEY ARE HATCHED ».
Dore ibyashenye ubwami muli 1959, kandi abambari b’umwami iyo batwaza buke bakumvikana n’abandi banyarwanda, bashoboraga gukomeza ubwami Umwami agakomeza, umuhutu yajyaga asuzugura akamwungiriza cyangwa se akaba ushinzwe ubutegetsi nyubahirizategeko kandi ibintu bikaba byiza. Byabindi byo kuvuga ngo reka nziharire ndwanye n’aba batutsi bashaka kungira inama n’amashyaka yabo kuko aba bahutu bo ntacyo bari cyo byabakozeho! Buliya Lunari yabonaga intsinzi ali iyayo, igatangira kwiteganyiriza kuzayiharira itaranayishyikira! Abakuru bayo ntibatinze kubona ko bibeshyaga!
Dore kandi byashenye MRND n’izina ryayo yari imaze kubaka mu banyarawanda batari bake, ubwo yavugaga iti reka nsenye n’aba bahutu b’amashyaka angira inama, maze niharire kuko bariya batutsi bon nta mutamiro ulimo kuko mfite n’abanshyigikiye hirya no hino ku isi mu bihugu by’inshuti. Nyamara iyo abambari ba MRND bacisha make kare bakegerana n’abandi halimo n’abo bihaga gusuzugura, bakemera gusabana no gusangira, nta kibazo kiba cyarabaye, ishyaka ryabo ryashoboraga kuguma ku butegetsi noneho umutusi uvuye hehe cyangwa se wabaga aha mu Rwanda akaba yakungiriza na Perezida cyangwa agahabwa n’undi mwanya. Aliko byaranze. Buliya MRND yararebaga igasanga intsinzi izaba iyabo, noneho itangira kwitegura uko iziharira itaranayishyikira, hanyuma iza kwibuka ibitereko yasheshe! Yatekereje kwemera isaranganya trop tard. Abari bayikuriye ntibatinze kubona ko bibeshyaga.
Dore nanone birongeye FPR iliho irakora nka LUNARI na MRND, ibyayo buli wese yahita yibwira uko bizarangira niba nta gihindutse. Ubu FPR nayo irareba igasanga intsinzi ali iyayo, utu dushyaka twose izatuzingazinga ikadupfunyapfunya mu isogonda, aho gukenga ngo yiteganyirize. Abayikuriye ntibazatinda kubona ko bibeshya.
Tugarutse muli opozisiyo yacu iliho ubu rero, igishekeje ni uko iyi ngeso naho itahatanzwe. Hali abafite ibisigisigi by’amashyaka babayemo cyangwa se ubuhirimbanyi n’intambara z’ukwibohoza bagize, bakaba bakili mu nzozi z’igihe baganzaga bakigizayo abandi maze bakifatira byose bonyine. Ntibabona ko ibyo ali nabyo byabakururiye ibibazo bibonamwo ubungubu. Balimo abahutu bo mu bihe bya cyera, bakabamo n’abatutsi bo mu bihe bya vuba aha n’abatutsi bo mu bihe bya cyera. Iyo ngeso irakurura umutima wabo iwuganisha mu kurwanya abandi baharanira impinduka, kubatesha agaciro mu mvugo cyangwa se mu nyandiko, no kuyobya rubanda bayereka ko kanaka na kanaka ali abakozi b’uwo barwanya. Aya ni amaco yo kugira ngo abagenza batyo basigare muli opozisiyo bonyine. Ibi ntibikorwa n’umuntu umwe cyangwa se ishyaka limwe, bikorwa na benshi, kandi byagiye biviramo n’amashyaka menshi gucikagurikamo ibice, biyatunguye cyangwa se bidatunguranye.
BITEYE AGAHINDA CYANE, KANDI NTA CYIZERE BITANGA – ESE BIRATERWA n’IKI?
Dore impamvu nkeka zibitera, kandi zirwanyijwe iyi ntambara yo kwibohoza yabera bose, abahutu n’abatutsi, maze urukundo muli bo rukaba rwatangira rukigishwa bya nyabyo.
-
Ubwoba bukabije bw’uko Kagame na FPR bafite ibigufu biruta iby’Uburusi na Amerika byo mu gihe cy’intambara y’ubutita
Aha navuga nti “BALINGA”, nsubiyemo amagambo y’umusaza umwa wanyigishije cyera wakundaga kuvuga ilyo jambo. Byose ni BALINGA. Uko kwikanga rero gutuma bibwira bose bati Kagame na FPR bafite IKIJISHO n’IKINYUNDO bitureba aho tuli hose, naba Canada, Belgique, Cameroun, Libiya, Hollande, Kenya, Nigeria, Senegal, France, Afurika y’Epfo, n’ahandi …, niba ntagambaniye abatarayobotse Kigali y’ubu ndashize Ikijisho n’Ikinyundo birampitanye, kuko ntaho bitagera. Ubu bwoba n’amashyaka bwarayatashye, ku bururyo uje wese bamwikangamo cya kijisho na cya kinyundo bya Kagame na FPR, bati yatumwe. Mbese utayobotse Ishyaka ulimo wowe urwanya ubutegetsi wese uhita wumva ko ali urugingo rwa cya kijisho n’ikinyundo bije kukuneka no kugusekura! Ni uko amashyaka yose ukaba wayifuriza ko asenyukira mu ryawe aho kwifuza gufatanya nayo mu rugendo musangiye, ugasanga imbaraga zagakoreshejwe mu kurwanya umunyagitugu ziciwemo ibice, iz’igice kimwe zigatangira kurwanya abarwanya umunyagitugu.
Ubu bwoba kandi butuma abanyarwanda benshi batinya kugaragaza ko batishimiye ibibi bakorerwa n’ubutegetsi buliho, bityo bakibera ba ntibindeba, kandi imbaraga zabo nazo zikenewe kugira ngo abanyarwanda batabarwe.
-
Ubwibone n’ubusambo no kudakunda igihugu
Ntawahakana ko bamwe mu barwanya ubutegetsi bashobora kuba badashaka icyiza cy’abanyarwanda, ahubwo bashaka kubukacira ngo bakore nk’ibyahozeho ku ngoma z’igitugu zabanje. Uyu mutima nawo abawiyumvamo nabagira inama yo kuwurwanya hakili kare, kuko niwo utuma batishimira ko abandi batera imbere ndetse ntibishimire kubona hari abamaze gukataza cyane no kwamamara mu kurwanya ibibi by’imiyoborere iliho. Bibaviramo gusuzugura bamwe mu baharanira impinduka nkabo, bitwaje “uwo naliwe amahindura ataraza”, ubundi bakibwira ko uyu nabonaga burya n’ubu namufata kurya. Aha ni ukwibeshya, kuko Kayibanda yasimbuye umwami Kigeli, hakaba hali n’izindi ngero nyinshi hirya no hino kuli iyi si.
-
Ishyari
Ishyari ni ikintu kibi cyane, rikaba no mu ngeso mbi zimwe bita imizi y’ibyaha. Naryo ni ukugerageza kurirwanya no kuryivanamo kugira ngo kugendera hamwe no kwishimira intambwe nziza igaragara itewe n’undi, kuko bimuviramo nawe kwishimira intambwe uteye.
-
Amayeli y’Umunyagitugu abaharanira impinduka barwanya
Sinakwirengagiza ko hali n’uruhare amayeri y’umunyagitugu afite mu byo tubona byo gusenyana hagati y’abagize opozisiyo. Aya nayo arushaho gushoboka kubera bwa bwoba buhora mu bantu bitwa ko barwanya leta, kuko bikanga ibiti n’amabuye! Icyo gihe iyo umunyagitugu yatahuye ko aliko abamurwanya bamerewe, nawe bimutera imbaraga maze si ukubasaza akiva inyuma! Birumvikana ko nk’uko benshi babyikanga n’intumwa cyangwa se intasi zishobora gucengera zitumwe n’umunyagitugu, cyangwa se guteshwa umurongo no gusekuranya abahuliye mu ishyaka bikaba byabaho. Nyamara ibyo twavuze haruguru abantu babyirinze aya mayeri ntiyabona aho acengerera.
-
Ukudasobanukirwa (ubujiji) n’Ukutagira umurongo w’ibitekerezo bihamye abantu bemera ko alibyo bibayobora mu rugendo rwabo rwo kwibohoza.
Mu by’ukuli iyi ni inzitizi ikomeye nayo ituma hali uwumva yatezwa imbere no gusenyuka kw’abandi. Hakaba n’uwibwira ngo basenyutse biliya bitekerezo byabo nkabyifatira, ati kuko barabintanze. Bavandimwe banyarwanda reka mbabwire, nta gutanguranwa ibitekerezo kubaho. Niba udafite ibitekerezo uzasimbukira ibyo ubonye, rwose ufite ibibazo, n’uwakuraho abandi bose ugasigara wenyine, wakwizungurukaho mu kibuga wisangije kuko uba udafite aho uzi werekeza. Inama nakugira rero ni ukwirinda guta imbaraga zawe mu gusebya no gushaka ko abo wakagendanye nabo basenyuka. Aha ni ubujiji buba buvanze no guhuzagurika. Aha niho usanga umuntu akubwira ati jye ndi umu-liberal, ejo haza umuterankunga uha aba-communiste amafaranga ati nanjye nahindutse we ubu ndi umu-communiste, ejo bavuga bati byose ntibikigezweho turashaka abadakunda politiki bakora idini ati n’ubundi niryo nashakaga ubwo akaba atangiye idini, ejobundi bati turafasha amakipe y’umupira undi ati na cyera nakundaga kuwutera nimumpe ibyo bifaranga nzatwara n’igikombe cy’ayabaye aya mbere iwayo!
Ibi kandi birareba n’abafite imiyoboro inyuzwamo ubutumwa (ibinyamakuru, amaradiyo, n’indi …). Nibumve ko buli wese akeneye undi, ko buli wese yuzuzanya n’undi, ko gusenya uwo muli mu muhanda umwe ali ukwikururira gusenyuka nawe ubwawe. Abantu bose ntibakwirwa mu kinyabiziga kimwe kandi ntibagira uguhitamo kumwe mu gutoranya icyo bagendamwo, niyo mpamvu habaho byinshi by’amoko menshi. Hanyuma ikinyabiziga kitaza kikugonga ugomba kwishimira ko muliho mujya hamwe, ndetse kimwe cyatobokesha ikindi kikaba cyakigoboka kikagitiza nk’ijeki, bityo abagenzi bose bakazagerayo amahoro. Ibi byaba biruta gushaka ko kiliya gihirima cyangwa gishya kigakongoka kandi yenda imbere wari gutobokesha kikaba alicyo kikurwanaho. Wasanga kigendamo n’uwawe yafashe ishoye wowe wategeye nko muli gare da. None wagitwika ukamutwikiramo? Kuba magirirane, kuzuzanya, kungurana ibitekerezo no kungurana inama mu rugendo rwo guharanira impinduka nibyo bikenewe.
Banyarwanda bavandimwe dusangiye iki kiganiro, ndabashimira cyane kuba mufashe akanya ko gusoma iyi nyandiko nandikanye urukundo kuli bose.
Ndangije ngira inama abatavuga rumwe na leta bari mu mashyaka, abanyamakuru n’abandi, kwitaza imigenzereze nk’iyo tumaze kubona ko yabasenyera aho kububakira.
Ndisabira kandi n’ubutegetsi bw’u Rwanda, birumvikana ko ali ababukuriye mbwira, ko abavuga nabi ibyo bukora atari abagome habe ku gihugu habe no kuli bo ubwabo n’imiryango yabo nk’abantu Imana yaremye ikabagira n’abanyarwanda. Rwose nibumve icyo amajwi asakuza abasaba kandi si ikidashoboka: icyo basabwa ni uguhinduka, bakareka iterabwoba kandi bakimakaza iyubahirizwa ry’uburenganzira bw’ikiremwamuntu aho liva rikagera. Ibyo bikajyana no kurekura bakemera gushyikirana n’abarwanya imitekerereze yabo kugira ngo babe bagira aho bahuriza mu nyungu z’abanyarwanda bose.
Ibi Imana n’abakurambere nibyo bifuza, kandi nibidashyigikirwa n’abafite ububasha, hazazamurwa imbaraga zibasha gusenya igitugu n’iterabwoba byabo kugira ngo icyiza gishyirwe imbere kandi abanyarwanda b’amoko yose bahuze urugwiro mu bukungu no mu miyoborere by’igihugu cyabo nta vangura rikorewe bamwe.
Prosper Bamara , ku wa 22 ukuboza 2013


text:
11 commentaires
-
gusebanya ni bibi.!!
-
Comment za # Ali, Faby,Rwema, Rudomoro, Donnie, Mambo.
Ndabona nabasazije kabisa ! Mwagombye kunshimira kuberako nagiriye inama uw mukobwa wakagame, mumenyesha amangazini acuruza ibyo kubungabunga ubwiza bwabakobwa nabagore, kugira ngo azajye kugura umuti wo kuvura izo mbyiro ziri kunkokora ze ! Azagane amangazine yitwa Yves Rocher, baazasukura izo nkokora ze. Nanone namugiriye inama ya kureka gusokoza chignon kuko ituma aba très bizarre. Kuko agatwe ke ni gato cyane, kandi afite ijosi rirerire. Iyo umuntu ateye atyo ntaba agomba gusokoza chignon kuko bihumira kumirari, ukabona kumureba bitizihiye ijisho. Ashobora gushyiraho chignon gusa iyo yasutse mèches, kuko byo bipfa kumurengera, ukabona umutwe we ubaye proportionnelle yuko ateye. Nonese ninavuga ko Nyina Nyiramongi atarakwiriye kwamabara baratintugu kubera ko afite amaboko manini cyane bikabije, cyangwa se mugiriye inama yo kureka kurya kugira ngo ananuke, bityo ntajye adodesha imyenda imuhambiriye cyane mumaboko nkuko nabonye ifoto ku gihe ngo arimo aha abagore impmyabushobozi, nanone naba nkosheje ! Ngaho nihagire umbwira ko bigeze babona Jeanette yambaye indi pataro itari iriya yumukara ! Wagira ngo uwayimushoneye yarapfuye, kuko ntahamya ko yabona impanurano imukwiriye. Erega rubanda (umuntu wese) akwiriye kwimenya ! Ntabwo waba ungana nabasumo bo muri Japon ngo wihe kwambara imyenda yaba mannequin. Harya ngo wigana ingendo yundi bikakugendra gute ? Njye ni inama nabagiraga gusa, mvuze ibiriho byukuri, sintukanye nkuko mwe mwirirwa mutuka abandi mubaziza uko bameze !
-
Ese Mathilde n’abagushyigikiye, iyo ntambara ko ndeba ntaho izabageza! N’ukubura icyo utuka inka ngo dore igicebe cyayo. Ibi lero ndumva byerekana ko uretse n’ibi ntaniyindi ntambara mwatsinda ko ntabwo aruko zirwanwa. Niba utanakunda ubuyobozi bwigihugu buriho, wabikoze mu buryo busobanutse aho kujya ku ka rubanda ukambara ubusa n’abakubonye bose bati dore wa munyarwanda. N’ubwo waba urumusazi uba uri icyaboze cy’urwanda. Nibura wagombye kubanza kujya kwiga umuco nyarwanda nzi ko uwufite atajya avuga cyangwa ngo yitware atyo.
-
Ndabona mwikoreye Mathilde Sano ngo avuze nabi ruliya ruyongoyongo(umukobwa)rwa Kagame!!! Ariko mwabaye mute koko???? Kirya abandi, bo bajya kukirya kikishaririza kweli!!! Niko ye di, Habyarimana mwamutukaga(kugeza na nubu) bicyeya kugeza naho mwilirwa mutuka Umugore we(Agathe), ngabo ba Kayibanda n’abandi bose mudasiba gutuka ngo abo boe(Abahutu) ni abagenocideri n’ibindi bitutsi byinshi!!!! Ariko hagira uvuga nabi kariya kanywamaraso ngo ni KAGAME, cg se ruriya rugore rwe KANJOGERA Murutubarwe na biriya biyongoyongo ngo ni inzana ze, mugatangira mugasakabaka ngo babavuze nabi!!!!! Just forget !!!!! INZOKA NTIBYARA UMUSEREBANYA, IBYARA INZOKA BYANGA BIKUNZE , kandi ngo umwana wa SAMUSURE AVUKANA ISUNZU !!!!! Ubu se abana ba KAYIBANDA cg se aba HABYARIMANA bari hehe di !!!!! Ntimwibuka ko umwe mu bahungu be KAYIBANDA IRENE inyenzi mwamiciye ku Kacyiru !!!! NYOKA NI NYOKA, MWANA WA NYOKA NI NYOKA TUUUUUU!!!!
-
riko abanyamashyari bararwira uyu nguyu yiyise mathilida akarenza,yebabawe abantu nkamwe babaho? nibaza ko ar wowe wenyine ,ngo afite inkokora zu mukara, ubwo nawe ngo wabonye inenge da,ubuse wofite izu bururu,ubuze icyo nenga undi ntabura ibya vuga,nukomeze ushakishe uzabona ni bindi ngo inkokora ha ha ha nti mugashake gutera complexe umuntu, uriya mukobwa ni mwiza 100/100 nubwo nta kuzi rwose ni baza ko utamugera no munda,ntigaharabike abandi utabanje kwikoraho isuzumwa
-
Aba nibo banyarwanda birirwa barira ngo babatwaye igihugu…Uyu Mathilda Sano agaragaje urwango abanyarwanda batojwe rwo kwanga abadasa nabo kugera aho biyemeje kubarimbura……Ubu wasanga nawe ari mu barwanira kuzayobora igihugu mu bihe biri imbere…..mu nyandiko nagiye nsoma ku mbuga za internet z’abarwanya Kagame, ni ubwa mbere mbonye noneho abavanga mo no
kwanga umuryango we….Ubu se koko ubujiji burenze ubu ni ubuhe?? Ku isi yose hakoreshwa strategy nyinshi zo gusenya umuntu muhanganye yaba mu matora cyangwa se mu bundi buryo abantu baba bahanganye ariko nta na rimwe ndumva umuntu yibasira umuryango w’uwo bahanganye…….Dore ni uku Leta yacu ya mbere yatsinzwe urugamba ihugiye mu kumara abantu nk’aho yatsimbaraye ku birindiro byayo. Iyo abahutu batarangazwa no kwica abatutsi iriya ntambara iba yararangiriye mu mishyikirano…….
Anyway…..Now its too late to reverse it…So, lets just assume……, like it or not….
RWANDA WAGORWA….
-
Kuri Mathilda Sano
Mbega ubugoryi, mbega urwango mbega ubutindi! Uziko utuka uyu mwana wa Kagame bigatuma ahubwo umuntu akwibazaho ari wowe! Umva nanjye hari byinshi ngaya Kagame n’ingoma ye, ariko ubutindi n’ubushizi bw’isoni nk’ubwawe wiyita Mathilda ntaho ndabubona. Uyu mwana se akugize ate? Yakikugira se ho uramutuka uko ateye yariremye? Kimwe nawe n’undi uwo ari we wese turavuka tukisanga uko tumeze ari nako Imana iba yaturemye. Wowe se uvuga ibyo harya nta nenge ugira? Niyo waba ntazo ufite ntibiguha uburenganzira bwo kwikorera umwana utagize icyo agutwara bene aka kageni. Ikindi ni uko ubwiza buba mu maso y’ureba, uretse ko uru rubuga rutanagenewe gutoranya abakobwa benshi kuruta abandi, ariko menya ko hari abandi benshi babona uyu mwana ari ihogoza. Niba ufitanye ikibazo na se kivuge ariko ibyo gutuka umwana gutya ni wowe wisebya mba ndoga Rwanyonga. Naho nyina we kutubwira ko yambara ipantalo y’umukara numvisemo ubucucu ntarigera numva. Ni ishyano n’uyu mwanya ntaye ngusubiza kuko kuva internet yaduka sindabona inyandiko yuzuyemo ubugoryi nk’iyi.
-
Ese Mathilde ubwo uvuze iki ? abo bana ba Kagame urabahora iki…ni ishyari ubafitiye niba afite ijosi rirerire bikurya he ? Ubwo se wowe usa gute shyiraho agafoto mama tukurebe ? Dore niba wanga Kagame ntukavange ibintu ngo uzanemo umuryango we…
-
abantu bivanga mubitabareba,none se wowe ugira i pantaro imwe yumukara,waragowe basi uzagende jeannette aguhe kuko we agiranyinshi zitabarika ubwo kuko uru muturage urashaka yambare iya jaune,ange nawe uzabaze aba ntu bakuruta inkokora zu mukara nizi nfura ntabwo zigira bariya ntavuze,ahubwo wowe waba umusumba ubwiza ishari.com
-
Aka kagabo kinjati ngo ni Kagame iyo kabyinana nurugore rungana nkikigega, kumva akatari ka gabonusu ! Kagame yarakwiye kwisubiraho akarongora akagore kameze nkuruyongoyongo nka Ange Kagame. Uretse ko uriya mikobwa we uko ateye bisekeje ! Afite ijosi rireshya numutumba winsina, ariko agatwe kageretseho kakamera nkakabuye kisarabwayi ! Reka rero noneho iyo yasokoje chignon ! Biba umwaku ! Hari nukuntu uwo mukobwa afite inkokora zisa numukara cyane kuburyo wagira ngo bazisize imbyiro ! Maze akarenga akambara imyenda igaragaza amaboko yose da ! Rubanda ntirwimenya koko ! Matabaro ndagusabye ngo ntunyongere comment kuko nshaka kurangira Ange Kagame umuti wo kuvura ziriya nkokoraze zisa nimbyiro. Azajye mumangazini yitwa Yves Rocher abaze umuti ubivura bazawumurangira.
Akandi kantu kamwe nshaka kwibariza Jeanette Kagame: yabuze amafranga yo kugura indi ptaro ko iriya yumukara ahoramo buri gihe yabaye nkirangamuntu ye !
-
mwakoze cyane kudushiriraho kano ka video, twishimye kubona president wacu kagame oye oye oye


text:
Kigali: Korari Naioth iri mu myiteguro y’umugoroba w’amashimwe
Korari Naioth ibarizwa muri ADEPR RWAMPARA- SEGEEM, irarimbanije mu myiteguro y’igiterane cyagutse mu mpera z’iki cyumweru kuva tariki ya 24 Kamena kugeza 25 Kamena uyu mwaka, ku mudugudu wa Rwampala Segeem.
Iki giterane korari Naioth igikora nyuma ya buri mezi atatu, ninayo mpamvu cyitwa « Ngarukagihembwe ». Ni igikorwa gikomeye bitoroshye kwiyumvisha uburyo iyi korari ibishobora, ariko nk’uko amakuru aturuka mu buyobozi bwayo abivuga, ni imbaraga z’Imana n’umuhati wabo bibashoboza gushobora ikintu nk’iki kitakwisukirwa n’uwo ari we wese.
Korali Naioth
Kuri iyi nshuro, kizatangira kuwa Gatandatu taliki ya 24 z’uku kwezi guhera I saa kumi z’umugoroba. Uyu munsi bakazifatanya na korari Gochen babana ku mudugudu; Umuvugabutumwa azaba ari Pastor Musafiri Joel umusaza ubwiriza neza cyane, ndetse na Segeem Worship Team.
Ku Cyumweru biteganijwe ko saa munani zuzuye (14h00), Ev. Edith MUKESHIMANA uzwi ku izina rya Maman Queen wateguwe nk’umuyobozi uzayobora uyu mwanya w’umudendezo azaba yatangije gahunda, akazayisoza mu masaha ya saa moya (19h00). Kuri uyu munsi bakazataramana na korari Holy Nation guturuka muri ADEPR Gatenga, Pastor ZIGIRINSHUTI Michel (uvugabutumwa) Ndetse na worship Team ya Segeem.
Korali Naioth
Korali Naioth
Agakiza.org tuvugana n’abayobozi ba Naioth badutangarije ko kwinjira ari ubuntu nk’uko bigaragara ku matangazo y’igiterane ndetse bararikira abantu bose kuzaza bagafatanya uyu mwanya mwiza wo gushima Imana.
Korari Naioth ni imwe mu makorari yo mu mujyi wa Kigali, azwi n’abantu batari bakeya kubera indirimbo zabo zanditse kandi ziririmbitse neza, n’ubwo hari hashize iminsi tutayumva cyane mu biterane bitandukanye nka mbere. Tubabajije aho bakura ubushobozi bwo gukora ibiterane bigera kuri bitatu buri mwaka batangaza ko ari umuhati n’ubwitange ndetse no gushyigikirwa n’Imana ndetse n’abantu bayo mu buryo butandukanye.
Tubifurije gukomeza gushyigikirwa n’Imana mu byiza byose bagerageza gukora!
NIYONDORA Vedaste [email protected]